ועדת הפנים ואיכות הסביבה, כנסת 18, פרוטוקול מספר 68, 2009-08-19 10:30

דוד אזולאי: אני פותח את ישיבת ועדת הפנים והגנת הסביבה, ישיבה שלא מן המניין.

דוד אזולאי: על סדר היום – האלימות הגוברת ומקרי הרצח הרבים שאירעו במדינת ישראל.

דוד אזולאי: ראשית, אני רוצה לשגר מכאן את תנחומיי בשם חברי הכנסת, למשפחות שאיבדו את יקיריהן במקרי הרצח האחרונים.

דוד אזולאי: לצערי הרב, אני לא אזכיר שמות כי הם רבים ולהבדיל, אני רוצה להודות ליושב-ראש הכנסת, על שאפשר לנו לקיים את הדיון הזה בפגרה ולהפעיל את המערכת למרות שהכנסת סגורה, מתאפשר לנו לקיים את הדיון הזה בתנאים כמעט נוחים, כפי שהתאפשר.

דוד אזולאי: אני רוצה לקדם בברכה את השר לביטחון פנים ואת שר המשפטים, את המפכ"ל, מנכ"ל משרד ראש הממשלה וכמובן את חברי הכנסת הנמצאים אתנו כאן בדיון הזה.

דוד אזולאי: על-פי הנוהל, מי שיזם את הדיון הזה וביקשו לקיים דיון דחוף, זה שני חברי כנסת שפנו אלי, האחד זה חבר הכנסת יוחנן פלסנר וחבר הכנסת דוד רותם.

דוד אזולאי: הוועדה הזו היא ועדת הפנים ומקיימת דיון ואנחנו מאוד מקווים שבסופו של יום אנחנו נקבל כאן החלטות אופרטיביות מפני שלשם כך נתכנסנו.

דוד אזולאי: אין ספק שמה שקרה בשבועיים האחרונים, הדברים זועקים לשמיים, מי שנתקל באזרחים בשבוע האחרון יודע את תגובות הזעם שלהם, את הכאב ואת חוסר הביטחון של האזרחים.

דוד אזולאי: כאשר זוג מטייל עם משפחתו על חוף הים וחבורת נערים פורעים רוצחים אותו בצורה כל-כך אכזרית, משהו רבותיי קורה לנו ואנחנו צריכים לתת על כך את הדעת.

דוד אזולאי: זה לא מספיק שנצא כאן עם דיבורים, לא מספיק שנגיד: ידינו לא שפכו את הדם הזה.

דוד אזולאי: רק כאשר הממשלה תצטרך לקבל החלטות אופרטיביות – והעול לא יכול ליפול רק על המשטרה לבד.

דוד אזולאי: יש כאן, גם המשטרה שכאשר מדובר בשוטר שמרוויח משכורת כל-כך נמוכה, הוא לא יכול לעמוד מול אותם פושעים ועבריינים.

דוד אזולאי: אבל את האזרח זה לא מעניין, האזרח רוצה להסתובב בביטחון במגרשים, במועדונים, במגרשי החנייה, על חוף הים.

דוד אזולאי: לצערי הרב, האזרחים איבדו את הביטחון העצמי שלהם ואנחנו חייבים להחזיר להם אותו.

דוד אזולאי: מערכת החינוך, גם לה יש חלק, גם היא צריכה לתרום את חלקה.

דוד אזולאי: מערכת המשפט, הפרקליטות, כאשר שופטים מקלים בעונשם של רוצחים, כאשר רוצח שהוכח שהוא רצח, שמו לא מתפרסם, מכל מיני סיבות, כאשר פרקליטים ממולחים עומדים מול פרקליטים שהם לא כל-כך מנוסים ונגרמת סחבת נוראית במערכת המשפט, רבותיי, אל נתפלא שהדברים מגיעים לאן שהגיעו.

דוד אזולאי: אכן, אני חושב שהגיע הזמן שממשלת ישראל תפעל לאלתר על-מנת שההרג הזה ייפסק ולהחזיר את הביטחון העצמי לאזרחי מדינת ישראל ואת הכבוד העצמי למשטרה ואת האמון של הציבור במשטרה.

דוד אזולאי: לצערי הרב – יכולים לדבר אתי על סטטיסטיקות ואנחנו נשמע סטטיסטיקות עוד מעט, שיספרו לנו שקרוב למיליון, אם לא יותר מכך, פונים למוקד המשטרה כדי להעלות כל מיני דברים.

דוד אזולאי: אבל יש את החצי השני של אותם אזרחים שלא פונים, כי הם התייאשו.

דוד אזולאי: הם אומרים: אין טעם לפנות, אין מי שיטפל, אין מי שיפעל והדוגמה של אמש, תעיד על כך כאלף עדים.

דוד אזולאי: אני מקווה שנשמע גם התייחסות לדברים האלה.

דוד אזולאי: אדוני, יושב-ראש הכנסת, אני מבקש דברי פתיחה, בקצרה.

דוד אזולאי: בבקשה, אדוני.

דוד אזולאי: יש הרבה דוברים ואנחנו צריכים לאפשר לכולם.

ראובן ריבלין: תודה רבה, אדוני היושב-ראש, זכותך לבקש בקצרה מכל הדוברים ובלבד שאנחנו נמצה את הדיון.

ראובן ריבלין: אדוני היושב-ראש, רבותיי השרים, המפכ"ל, המפכ"לים לשעבר שנמצאים פה רבים מהם, שרים לשעבר שעסקו בעניין ובנושא, חברי כנסת רבים אשר נתכנסו ובאו לצורך השעה.

ראובן ריבלין: אני מוכרח לומר שכאזרח המדינה שנולדתי עוד טרם הקמתה, פעמים אני קורא בבוקר את העיתונים ומרגיש כמו אזרחים רבים, כאילו אני קורא על איזה שהוא דבר שלא מתקיים בארצנו, בחברתנו, בחוויה שלנו כאנשים, כאזרחים, משום שאנחנו אומרים כמעט כמו בתאונות דרכים: לנו זה לא יכול לקרות.

ראובן ריבלין: לנו זה לא יכול לקרות, זה איזה שהוא סיפור שהיה תוצאה של איזה שהוא דבר שהוא הזוי כמעט.

ראובן ריבלין: ולצערנו הרב, אסור לטעות באלימות – וזו לא רק אלימות.

ראובן ריבלין: היא אמנם באה בגלים, אבל נמצאת כל העת ברמות ההולכות ומחמירות.

ראובן ריבלין: למעלה מ- 25 חברי כנסת פנו אלי בבקשה לכנס את מליאת הכנסת ובהתייעצות עם המבקשים, ובעיקר עם חבר הכנסת פלסנר, אשר היה זה אשר יזם את העניין והדבר היה כאש בעצמותיו ובהתייעצות עם יושב-ראש הוועדה, החלטנו שלא רק מטעמי פגרה אלא מטעמי יעילות, טוב היה אם נכנס את ישיבת הוועדה, שההבדל בינה לבין ישיבת מליאה, שבמליאה רק חברי הכנסת והשרים יכולים לבוא לידי ביטוי, בעוד שכאן אנחנו מביאים את כל אותם אנשים אשר נוגעים לדבר ואשר הם אשר צריכים לתת תשובה לחברה ולתת תשובה לכנסת, אשר היא השליח של הריבון, אזרחי ישראל, בצורה הברורה ביותר.

ראובן ריבלין: ייתכן מאוד שאנחנו נמצאים פה באיזה שהיא מערבולת של סדרי עדיפויות אשר יוצרת מצב שבו שלטון החוק לא יכול לתת לנו את העזרה הדרושה, כי אלה המופקדים על שלום הציבור אינם יכולים להגיע למצב שבו הם יכולים לתת לנו את כל אותם דברים שחברה צריכה להם, על-מנת להרגיש מוגנת וגם להיות מוגנת הלכה למעשה.

ראובן ריבלין: אני מוכרח לומר שהשמועות המתרוצצות בארץ, אדוני המפכ"ל, בדבר דרישות הולכות וגוברות של דמי חסות, הם דברים שאני חשבתי שהם הגזמה באמת של אנשים אשר אוהבים לנפח עניין כדי ליצור כותרות, אבל אני הולך ושומע יותר ויותר ומקבל מכתבים המופנים לכנסת באמצעותי, המבקשים לבוא ולהתריע על כך שהחיים בארץ הופכים להיות יותר ויותר קשים, גם מבחינת מהלך האפשרות של הפשע להשליט כאן איזה שהיא פורענות ופחד, אשר מחייבים אנשים לשקול שיקולים אשר אינם קיימים בחברה מתאימה.

ראובן ריבלין: אני, אדוני היושב ראש, מתכוון לעזור ולקדם באופן נמרץ, עם פתיחת המושב הבא, הצעות חוק, אדוני יושב-ראש ועדת השרים, אדוני יושב-ראש ועדת חוקה, שעניינה מאבק עם האלימות הגואה, להקדיש לנושא תשומת לב מיוחדת, לקיים דיונים ולהורות לוועדות השונות לזרז את הטיפול בהצעות אלה, כולל גם אותן הצעות אשר באות לפתחי ואשר מתבקשות לגבי אותם קורבנות אומללים אשר ניסינו למצוא להם מענה ואשר נמצאים בגלל שאינם קורבנות טרור, במצב כמעט בלתי נסבל.

ראובן ריבלין: אני כמובן אהיה נכון לקיים גם דיון פגרה מיוחד ולכנס את המליאה או את כל אחת מוועדות הכנסת, אם וכאשר יימצא לכך צורך וחשיבות לקדם נושא.

ראובן ריבלין: אדוני השר לביטחון פנים, אני חושב שנושא סדרי העדיפויות בישראל צריך לבוא לידי ביטוי היום.

ראובן ריבלין: אני זוכר את השר עזרא בא ומתריע על כך.

ראובן ריבלין: צריך לבוא לידי ביטוי.

ראובן ריבלין: נדמה לי שהכנסת צריכה לומר את דברה בנושא זה.

ראובן ריבלין: אם סדר העדיפויות מחייב את חיזוק המשטרה, אנחנו לא נוכל לבוא ולומר: אנחנו רוחצים בניקיון ידינו, משום שהדברים האלה צריכים לבוא לידי בירור ולידי ליבון ולידי הכרעה והחלטה, שכן לא יכול עוד שיהיה מצב שבו לא ירגיש אדם בישראל את עצמו בטוח.

ראובן ריבלין: תודה רבה, אדוני היושב ראש.

דוד אזולאי: תודה רבה, אדוני יושב ראש הכנסת.

דוד אזולאי: על-פי התקנון, יוזמי הדיון מקבלים רשות דיבור ראשונים.

דוד אזולאי: חבר הכנסת יוחנן פלסנר, בבקשה, חמש דקות.

יוחנן פלסנר: תודה רבה, יושב-ראש הוועדה, שכינסת את הוועדה במהירות ובנחרצות.

יוחנן פלסנר: תודה אדוני יושב-ראש הכנסת.

יוחנן פלסנר: הכנסת חייבת להיות מקום רלוונטי שמתייחס לבעיות השעה ומקדם עניינים ומשתמש במעמד המיוחד שלנו, ואתה הוכחת במעשה הזה – לכנס את הכנסת בזמן פגרה ובזמן הדממה – שאתה מבין את התפקיד החשוב הזה של הכנסת.

יוחנן פלסנר: רבותיי השרים, חברי הכנסת, אדוני המפכ"ל, בכירי המשטרה.

יוחנן פלסנר: חברים, כדי לטפל בתופעה בראש ובראשונה צריך להכיר בה ובאמת, עם כל ההערכה האישית, אדוני המפכ"ל, אני לא מצליח להבין את כל מסיבות העיתונאים האלה שבאים מדי שנה ואומרים – הפשיעה פוחתת, המצב שלנו הולך ומשתפר, כשבפועל המצב בשטח הוא אחר לגמרי.

יוחנן פלסנר: אני חושב שהפער הגדול בין אותם נתונים שמוצגים ובין מה שאנחנו מרגישים בשטח, נובע משתי סיבות עיקריות.

יוחנן פלסנר: בעיה אחת היא שאנשים בוחרים היום לא לדווח.

יוחנן פלסנר: אני חושב שכל אחד שנמצא כאן מכיר אנשים או חווה בעצמו חוויה שאמר –אוקיי, נפגעתי, הותקפתי, ואני לא רוצה להתלונן כי אני חושב שאין בכך טעם, אני חושב שלא יתייחסו לבקשה שלי בצורה הראויה או שפשוט לא יעשו איתה כלום בסופו של דבר.

יוחנן פלסנר: יש דו"ח שמעידים על שיעור עצום של פשיעה בלתי מדווחת.

יוחנן פלסנר: הנושא השני שאני רוצה להתייחס אליו, אדוני המפכ"ל, זה אופן הרישום.

יעקב אדרי: אבל זאת לא הבעיה, יוחנן.

יעקב אדרי: אופן הרישום?

יעקב אדרי: באמת, זאת הבעיה?

יוחנן פלסנר: זו כן הבעיה ואני אסביר למה.

יעקב אדרי: יש בעיה, צריך לטפל בה.

יוחנן פלסנר: אופן הרישום הוא חשוב מאוד והסיבה היא שברגע שמתמרצים קצינים על-פי אופי רישום מסוים – אם אני הייתי קצין תחתיך והקידום שלי היה תלוי בכך שיהיה רשום שבאזור, בטריטוריה שתחת אחריותי יהיה פיחות בשיעור האלימות, אז ודאי שאני אלך – יש כאן טבלה שאספתי מאנשים שהסבירו לי איך עובדת מערכת התיעוד.

יוחנן פלסנר: אני יכול לקחת נושא של תקיפה אלימה, שלא הוגשה בה תלונה, למה?

יוחנן פלסנר: כי ראינו אתמול במקרה בדיווח בעיתון הארץ שהבן-אדם פוחד להגיש תלונה כי מאיימים עליו – אם אתה תגיש תלונה, אנחנו נחתוך אותך ואת אימא שלך ואת כל האנשים שנמצאים כאן.

יוחנן פלסנר: אז התיעוד שיצא מהאירוע של השוטר שהגיע לשם זה או – אין עניין לציבור, או – אין טיפול משטרתי, או אולי קטטת רחוב, כשבפועל היתה צריך להיות כאן תקיפה אלימה.

יוחנן פלסנר: אז בסטטיסטיקה, האירוע הזה לא מופיע כאירוע אלים.

יוחנן פלסנר: אז ודאי שהסטטיסטיקה היא טובה.

יוחנן פלסנר: או שוד קשיש שהסתיים ללא פציעה, יכול גם להיות גניבה בתחבולה, כי ליד הכספומט גנבו לו את התיק או מקרים אחרים של פריצה לבית, שהסתיימה ללא גניבה, אפשר לתייג אותה כהסגת גבול.

יוחנן פלסנר: למה הדברים האלה הם חשובים, אדוני המפכ"ל?

יוחנן פלסנר: כי בסופו של דבר כשהתיעוד יוצר תמריצים, בארגון של 20,000 שוטרים וקצינים, כשאני מתומרץ על-ידי זה שאני צריך לייצר הפחתה בדיווחים, אז היה המקרה של מפקד התחנה בקריית-מלאכי, שהגזים.

יוחנן פלסנר: אבל מהדיווחים שאני שומע בשטח, אדוני המפכ"ל ורבותיי הקצינים, זו הפרקטיקה כי על-סמך זה הקצינים שלך מקודמים.

יוחנן פלסנר: אז את זה אני חושב שצריך לבחון ואם אתה אומר שזו מערכת מסווגת, אז אנחנו יכולים גם בוועדת משנה שהקמנו לבחון, ואני דיברתי על כך עם יושב-ראש הוועדה, כדי לבחון האם נכון במשאבים הקיימים של המשטרה, האם אפשר למצות אותם ולקיים את החובה של המשטרה בצורה נכונה יותר כלפי הציבור.

יוחנן פלסנר: הדבר השני שהייתי רוצה להתייחס אליו, וזה במגרש שלנו חברי הכנסת, זה יצירת הרתעה על-ידי הבהרה לעבריינים, לעברייני אלימות ולעבריינים אחרים – המחיר שתשלמו אם תיתפשו יהיה גבוה מאוד.

יוחנן פלסנר: יש שורה של הצעות גם בנושא עבריינות שנובעת מאלכוהול, גם בנושא עברייני אלימות סדרתיים שקובעים קביעת עונשי מינימום – אני יודע שיש התנגדות אידיאולוגית של חלק מהאנשים במשרד המשפטים, דיבר על-כך יושב-ראש ועדת חוקה, הציג – אנחנו צריכים כאן לקבוע, כמו שקובעים עונשי מקסימום, ויש כאן, המחוקק קבע את זה, והשופטים שופטים על-פי זה, אנחנו צריכים גם לקבוע עונשי מינימום.

יוחנן פלסנר: לא דין עבריין שתקף פעם אחת כדין עבריין אלים סדרתי, שזו עיקר הבעיה של האלימות – כאן זה במגרש שלנו ואדוני יושב-ראש הכנסת, אני מברך על האמירה שלך, שאנחנו נאיץ את הליכי החקיקה.

יוחנן פלסנר: כי מה שקורה היום בחקיקה הפרטית הרבה פעמים, ואנחנו יודעים את זה כחברי-כנסת, היא לוקחת שנים כי עד שאנחנו מקבלים את עמדת הממשלה שהמשרד הזה תומך וזה מתנגד וזה לא בטוח וזה אולי רוצה לקדם את זה בעצמו, ההליך נתקע שנים, ואחר-כך יש בחירות חדשות וההצעה לא מקודמת.

יוחנן פלסנר: אז אנחנו צריכים להאיץ הליכי חקיקה במקביל.

יוחנן פלסנר: הדבר האחרון שהייתי חושב שהוא יותר במגרש באמת של הממשלה ושלך, אדוני המפכ"ל אבל לא רק, כי זה הגדלת הסתברות הלכידה וזה דורש תיאום בין הרשויות וזה דורש גם חקיקה אם אנחנו רוצים לתת עוד סמכויות לפקחים עירוניים, כדי שגם יהיו נוכחים אבל גם המשטרה צריכה לייצר נוכחות, וכמובן פריסה של אמצעים אלקטרוניים, ובשביל הדברים האלה צריך משאבים.

יוחנן פלסנר: אבל לפני שדורשים משאבים, לתפישתי, אנחנו צריכים גם לייצר מערכת תמרוץ נכונה שהקצינים ברמת השטח ידווחו על המקרים כמו שהם, ואני רוצה לסיים בזה – האם מקרה אחד, אדוני המפכ"ל, אפשר לתאר אותו בשתי דרכים שונות.

יוחנן פלסנר: זה הסיפור בסופו של דבר.

יוחנן פלסנר: הייתי מנכ"ל של חברת תוכנה, ואני יודע שברגע שאתה בתוכנה יכול לתעד משהו בכמה דרכים שונות, אז הוא יכול להשפיע על איכות הדו"חות.

יוחנן פלסנר: תודה רבה.

דוד אזולאי: תודה רבה לחבר הכנסת יוחנן פלסנר.

דוד אזולאי: המבקש השני לכינוס הוועדה, עמיתי, חבר הכנסת דוד רותם, בבקשה, יושב-ראש ועדת חוקה ומשפט.

דוד רותם: רבותיי יושבי-הראש, רבותיי השרים, אדוני המפכ"ל.

דוד רותם: אני מוכרח לומר שאני מרגיש לא בנוח, כשאנחנו מקיימים את הדיון הזה, כי יש לי יותר מדי כחול בעיניים.

דוד רותם: אני לא מבין למה יש פה כל-כך הרבה קציני משטרה ושוטרים, כאילו כל האחריות מוטלת עליהם.

דוד רותם: אני הייתי רוצה לראות פה כמה גלימות שחורות של אנשי הפרקליטות, ראיתי את הגלימות שיש פה.

דוד רותם: תספרו כמה שוטרים יש פה, כמה פרקליטים יש פה, כמה נציגי שופטים יש פה.

דוד רותם: האם המערכת מסתיימת ומתחילה במשטרה?

דוד רותם: האם כאשר המשטרה כבר מצליחה ללכוד את העבריין, כמה זמן לוקח עד שהאיש הזה מובא לבית-המשפט?

דוד רותם: כמה זמן נמשך המשפט ומה בסופו של דבר העונש שהוא מקבל?

דוד רותם: העונש הפלילי, יש לו שלוש מטרות.

דוד רותם: יש לו מטרה של ענישה, יש לו מטרה של נקמה, ויש לו מטרה של סדר ציבורי מסודר.

דוד רותם: אנחנו באים אך ורק בטענות כביכול אל המשטרה וזה לא נכון.

דוד רותם: כאשר מוגשות הצעות חוק, ועל שולחנה של ועדת החוקה מונחים מספר חוקים כאלה, שמדברות על החמרת ענישה ושמדברות על עונשי חובה ומדברות על עונשי מינימום, הדרג המקצועי במשרדי הממשלה מתנגד, בטענה ששופטים יזכו את הנאשמים ובלבד שלא יצטרכו להטיל עליהם עונש חובה.

דוד רותם: אם זוהי המערכת המשפטית שלנו, אז צריך לטלטל אותה ולא רק את המשטרה.

דוד רותם: אם פרקליטות המדינה איננה מסוגלת להעמיד אנשים לדין בזמן סביר, כדי שהציבור ייראה שמי שעובר עבירה משלם את המחיר מיידית, הרי שצריך לטפל גם בפרקליטות המדינה.

דוד רותם: לא יכול להיות מצב שהמשטרה כבר מעמידה אדם לדין, ומשפטו נערך במשך שנים וכאשר הוא מקבל שמונה שנות מאסר, אף אחד לא יודע למה הוא קיבל אותם.

דוד רותם: כבר שכחנו את העבירה.

דוד רותם: זה לא מרתיע אף אחד.

דוד רותם: שלא לדבר, רבותיי, על כמה עסקאות טיעון נעשות.

דוד רותם: האם יש ביקורת על הדברים האלה?

דוד רותם: מי בודק האם באמת עסקת הטיעון היא ראויה או לא ראויה, ואל תגידו לי השופטים, כי השופטים גם עובדים על סטטיסטיקה שצריך לסיים תיקים.

דוד רותם: היום אני יודע איך קידומם של שופטים תלוי בכמה תיקים יש להם מונחים על השולחן, שהם לא סיימו.

דוד רותם: רבותיי, העבריינות במדינת ישראל הפכה להיות טרור מבית.

דוד רותם: אנחנו יודעים איך מטפלים בטרור.

דוד רותם: מדינת ישראל מאז ומעולם לא היתה מוכנה להשלים עם טרור ואנחנו השתמשנו באגרוף של ברזל.

דוד רותם: הגיע הזמן שגם לגבי עבריינות נשתמש באגרוף של ברזל, אבל זה לא רק מחייב את המשטרה.

דוד רותם: זה מחייב את גורמי אכיפת החוק, פרקליטות המדינה, בתי-המשפט, לשתף פעולה בעניין.

דוד רותם: אם אנחנו רואים שהשופטים מקילים בעונש, צריך לחוקק חוקים עם עונשי מינימום ועונשי חובה.

דוד רותם: אני הוריתי למנהלת ועדת החוקה לשים על סדר היום של ועדת החוקה את כל אותם חוקים, למרות שיש בהם התנגדות של המדינה, למרות שוועדת השרים התנגדה להם בגלל הדרג המקצועי.

דוד רותם: החוקים האלה יידונו ויבואו להצבעה במליאת הכנסת במושב הקרוב, ואם הדרג המקצועי במשרד המשפטים יתנגד, אדוני השר, אנחנו נאלץ להכריח את הדרג המקצועי לקבל את עמדת המחוקק, ולפעול לפיו.

דוד רותם: אני חושב שכאשר הציבור יידע שיש מאמץ משולב של המשטרה, של הפרקליטות ושל מערכת המשפט, מה שנקרא גורמי אכיפת החוק, לדכא את העבריינות, הוא ייתן אמון גם במערכת וגם יקבל את דיכוי העבריינות.

דוד רותם: תודה רבה, אדוני.

דוד אזולאי: תודה רבה, אדוני.

דוד אזולאי: אבקש את כבוד שר המשפטים, פרופ' יעקב נאמן.

דוד אזולאי: בבקשה, אדוני.

יעקב נאמן: אדוני יושב-ראש ועדת הפנים והגנת הסביבה – עכשיו אני מבין למה קוראים לוועדה הגנת הסביבה, כי מדינת ישראל זקוקה להגן על הסביבה ועל אזרחיה – השר לביטחון פנים, המפכ"ל, יושביראש ועדות הכנסת, חברי הכנסת, מנהל בתי-המשפט, מנכ"ל משרד ראש הממשלה, מפכ"לים לשעבר, משפחות שסבלו קשות מאוד מהפשע הגובר והולך פה במדינת ישראל, קהל נכבד.

יעקב נאמן: אנחנו נמצאים בדיוק – חשבתי שלכן, אדוני היושב-ראש, אתה מכנס את הוועדה היום – בפתח פרשת "שופטים ושוטרים תיתן לך בכל שעריך".

יעקב נאמן: כאן אני רוצה להגיד: בכל ארצך.

יעקב נאמן: הבעיה שלנו היא אכיפת החוק במדינת ישראל ויש לנו איזושהי נטייה להאשים את המשטרה, להאשים את השופטים, להאשים את הפרקליטות.

יעקב נאמן: אבל לא להאשים את עצמנו.

יעקב נאמן: אני אתחיל בבעיה העיקרית של מדינת ישראל, מדוע אין אכיפה.

יעקב נאמן: מדינת ישראל, כפי שאמר השופט חיים כהן ז"ל, יש לה עבירות כלכליות כחול אשר על שפת הים.

יעקב נאמן: הכנסת והממשלה חוקקו חוקים שכמעט כל דבר הוא עבירה.

יעקב נאמן: בתי-המשפט והפרקליטות עמוסים בזה, ופה צריך לחול סדר על-מנת לקבוע סדרי עדיפויות.

יעקב נאמן: בעיות כלכליות נמחלות בעונשים כלכליים, בקנסות ולא בבתי-משפט, ועל זה צריך לתת את הדעת.

יעקב נאמן: הדבר השני, אני רוצה להדגיש: המצב היום במדינת ישראל – לסדום היינו לעמורה דמינו – איך שאומר הנביא.

יעקב נאמן: אנחנו במצב קשה מאוד, וזה מחייב שכל הגורמים הקשורים באכיפת החוק ובסדר הציבורי, ייראו את הדבר הזה של מלחמה בפשע – בפשע מאורגן, ברציחות, במה שקורה ברחובות, בפריצות לבתים – אין ספק שזה צריך לעבור לסדר היום במעלה ראשונה ביותר.

יעקב נאמן: אני לא חושב שהבעיה היא לסקור את הטיעון לכאן או לפה, הבעיה היא העומס על בתי-המשפט במדינת ישראל, הבעיה היא בסדרי הדיון, הבעיה היא בכך שמשפטים – והופעתי פה כבר לפני חודשיים וחצי – משפטים צריכים להתנהל ברציפות ולא לדחות אותם.

יעקב נאמן: וגם ציבור עורכי-הדין, לא רק הפרקליטות, יש להם יד בזה, עורך-הדין לא מופיע בבוקר הדיון כי הוא חולה או כי החותנת שלו נפטרה, והמשפט נדחה לעוד כמה חודשים.

יעקב נאמן: אני חושב שצריך לדון בזה ביסודיות ולא לחפש להאשים האחד את השני, אלא לחפש את התרופות.

יעקב נאמן: ואני מקווה שהדיון היום בוועדת הפנים והגנת הסביבה ייתן את התמריץ לכל הנוגעים בדבר לשים את הנושא הזה בראש סדר העדיפות.

יעקב נאמן: תודה רבה.

דוד אזולאי: תודה רבה, אדוני שר המשפטים.

דוד אזולאי: באחת ההזדמנויות הזדמן לי להיות נוכח באחד המשפטים, אדוני השר, ונדהמתי לראות איזה אורך רוח היה לאותו שופט עם אותו עורך-דין, להוציא יומנים ולבדוק, לתאם, היום אי-אפשר, היום יש לי דיון במקום אחר וככה דחו בין לבין את אותו משפט לעוד איזה ארבעה חודשים.

דוד אזולאי: אני מודה שזה נראה מוזר בעיני, הדבר הזה.

יעקב נאמן: גם אחרי זה, זה נדחה.

דוד אזולאי: אדוני השר לביטחון פנים, מר אהרונוביץ', בבקשה.

יצחק אהרונוביץ': בוקר טוב, אדוני היושב-ראש, יושב-ראש הכנסת, השר, שר המשפטים, המפכ"ל, חבריי חברי הכנסת, המפכ"לים לשעבר שנמצאים פה, וכל מי שהצטרף לדיון, אני כמובן מצטרף ליוזמה של קיום הישיבה ובאמת אני מברך על הדיון שאני מקווה שגם אנחנו נציף את הדברים וננסה גם להציף ולתת חלק מהפתרונות.

יצחק אהרונוביץ': בפתח הדברים אני רוצה לצרף את תנחומיי למשפחות השכולות שנמצאות פה.

יצחק אהרונוביץ': אני רוצה לפתוח בזה שהאלימות, העבריינות, הפשיעה המאורגנת והשחיתות הציבורית נתפשות היום כאיום החמור ביותר על אושיות המדינה והחברה במדינת ישראל – וניתן להגדיר את זה כאיום שפוגע בחברה הרבה יותר מהאיומים החיצוניים של מדינת ישראל ואני אומר את זה לא בפעם הראשונה.

יצחק אהרונוביץ': גם בישיבת הממשלה אמרתי: ישנם איומי חוץ וישנו האיום הפנימי שהוא לא פחות חשוב, גם באימרה וגם בתקצוב.

יצחק אהרונוביץ': לשם המחשה, הנזק הישיר שנגרם מהפשיעה מוערך היום ב- 13 מיליארד שקל, אלה סכומים אדירים ולא בכדי גם המפכ"ל וגם אני אמרנו – תנו לנו את האמצעים ואנחנו נוריד את הנזק הכלכלי למדינת ישראל.

יצחק אהרונוביץ': לא הכל קשור למשאבים, לתקציבים, לכוח-אדם, אבל להגיד את זה ולדרוש את זה, זאת לא מילת גנאי, ואני מעלה את זה גם בישיבות הממשלה, גם ערב דיוני התקציב וגם פה בוועדה.

יצחק אהרונוביץ': אנחנו נמשיך, ואני אומר את זה אנחנו, כי המשרד לביטחון הפנים, נמשיך לעשות את הכל עם מה שנתנו לנו ולא נרים ידיים ונעשה רפורמות פנימיות בתוך הארגון, אבל לבוא ולהגיד שרק את זה נעשה ובלי לקבל סיוע ובלי לקבל תקציבים, זה לא נכון להגיד ואני אומר את זה בקול רם וברור.

יצחק אהרונוביץ': הנושא של שיתוף, שמעתי את חבריי חברי הכנסת ואת השר, שר המשפטים.

יצחק אהרונוביץ': המשטרה היא מרכיב חשוב ולא נברח מאחריות.

יצחק אהרונוביץ': אחריות המשטרה היא לתת תחושת ביטחון לאזרחיה, בשביל זה היא קיימת, אבל זה לא מתחיל ונגמר במשטרה.

יצחק אהרונוביץ': מי שמחפש את השקל או את הלירה מתחת לפנס טועה.

יצחק אהרונוביץ': הבעיות הרבה יותר מורכבות.

יצחק אהרונוביץ': זה מתחיל מהבית, זה עובר לבתי-הספר, זה עובר בשליטה של המסגרת ההורית על הילדים ולאחר מכן אנחנו פוגשים אותם ברחובות בנהיגה על הכבישים ואנחנו מוצאים אותם במועדונים, ואחרי זה אתם שומעים בבוקר שהוא ביקש מחברו סיגריה והוא לא נתן והוא דקר אותו.

יצחק אהרונוביץ': אנחנו לא ניקח ואני לא אקח את כל המנדט על האלימות והפשיעה על המשרד לביטחון הפנים.

יצחק אהרונוביץ': יש פה מערכות תומכות וצריך להגיד אותן והם צריכים לעזור למערכת אכיפת החוק שאנחנו נוביל אותה, אבל לא נהיה לבד וכולנו יחד, אנחנו יכולים ליצור דבר אחר ואני אציין חלק מהפתרונות בהמשך.

יצחק אהרונוביץ': לידיעתכם, כל יחידות משמר הגבול פועלות בתוך הערים במיגור הפשיעה והאלימות, זה לא אני הכנסתי אותם – המפכ"ל שיושב לידי.

יצחק אהרונוביץ': הפסקנו את כל הפעילות הביטחונית, הכל מופנה לטובת הפשיעה והאלימות.

יצחק אהרונוביץ': היחידות המיוחדות, כולן מופנות לשם, היחידות המסתערבות, כולן מופנות לשם.

יצחק אהרונוביץ': אנחנו לא השארנו יחידה אחת שלא מופנית לנושא של פשע ולנושא האלימות, אין דבר כזה.

יצחק אהרונוביץ': אתמול ביקרתי באשדוד ובאשקלון, ראיתי את השילוב העירוני שיש.

יצחק אהרונוביץ': ראשי הערים מספיק אחראיים, אני אומר את זה פה, כדי לתת את המעטפת הנוספת של יחידות שיטור כאלו או אחרות, וכל מענה כזה תורם תרומה מוחשית לביטחון, עם מערכות של טלוויזיה במעגל סגור, של מצלמות עירוניות.

יצחק אהרונוביץ': אנחנו מאוד בעד ומאוד דואגים לפתח את זה.

יצחק אהרונוביץ': אבל המשטרה היא לבד בחזית ואני אומר לכם באחריות, גם לקבל ביקורת אני יודע, אבל זה לא רק בבית אצלנו.

יצחק אהרונוביץ': הזכירו פה את מערכת בתי-המשפט, הזכירו את הפרקליטות, הזכירו את בתי-הסוהר.

יצחק אהרונוביץ': מה עושים עם העבריין אחרי בית-הסוהר?

יצחק אהרונוביץ': כמה זמן לוקח לעבריין מרגע שמגישים כתב-אישום, עד שהוא מגיע לבית-המשפט ועד שגוזרים את דינו?

יצחק אהרונוביץ': ועל איזה עבירות?

יצחק אהרונוביץ': בעבירות, אנחנו מדברים בעבירות חמורות מאוד, מה רמת הענישה?

יצחק אהרונוביץ': יש פה באמת מערכת שלמה שצריך להתייחס אליה ולתת את הדעת לנושאים.

יצחק אהרונוביץ': הדברים שאני כן רוצה לקדם – ואמרתי את זה ביום הראשון לכניסתי לתפקיד – תחושת הביטחון והביטחון האישי בראש מעיניי, כמו גם מיגור הפשיעה ואנחנו צריכים לעשות את זה.

יצחק אהרונוביץ': אין פה סיסמת קסם, אנחנו לא עושים דברים שזה ייראה בחטף.

יצחק אהרונוביץ': הנושא המרכזי הוא לשנות פה דפוסים דרמטיים.

יצחק אהרונוביץ': אני אומר את זה.

יצחק אהרונוביץ': דפוס דרמטי זה ללכת וליצור תחושת ביטחון יותר טובה לאזרח וזה רק, אני אומר, רק באמצעות השיטור העירוני.

יצחק אהרונוביץ': השיטור העירוני, לא אהבתי אותו, אני אמרתי את זה, משטרה עירונית אני לגמרי לא רוצה לשמוע, שיטור עירוני זה כוח שייבנה בתוך המשטרה, בסמכות המשטרה, על גווניה, על חוקיה, והיא תופעל באמצעות ראש הרשות.

יצחק אהרונוביץ': שיהיה, שיוכל להפעיל ויגיד לאן הוא צריך להוביל את זה, לאיזה מטרות, ואנחנו הגדרנו גם שזה ילך רק לנושא של עבירות איכות החיים, שאלה הדברים שמעניינים את ראש הרשות.

יצחק אהרונוביץ': הדברים האלה עברו בישיבת ממשלה לפני כחודש בבאר-שבע, ביום ראשון או שני תהיה ישיבה, ראש הממשלה מוביל את זה והוא ער לצרכים ואני כחבר בצוות – וישנם עוד שרים – נוביל את זה, זה יהיה שינוי דרמטי, זה לא מחר זה לא בעוד שבוע זה לא בעוד חודש.

יצחק אהרונוביץ': אבל זה ייתן לראש הרשות יכולת להתמודד עם התופעות שהוא מתמודד איתן ביום-יום והוא יפעיל את זה בתיאום עם מפקד השיטור העירוני, וזה ייתן תחושת ביטחון וזה יוסיף שוטרים ברחובות.

יצחק אהרונוביץ': וכשאני בא ואומר לרשות כזו או אחרת: עוד 100 שוטרים ברחובות, זה עוד עשר ניידות – זה נותן, זה מספר שאפשר להתמודד אתו.

יצחק אהרונוביץ': הנושא של משטרה עירונית במודל של משטרת ניו-יורק לא יקום.

יצחק אהרונוביץ': אני, מבחינתי, לא אתן יד למהלך הזה.

יצחק אהרונוביץ': זה משהו אחר.

יצחק אהרונוביץ': אני חושב שאפשר לבנות מודל שהמשטרה ואני ומשרד המשפטים ומשרד הפנים יכולים לחיות עם המודל הזה.

יצחק אהרונוביץ': זה לבנות מערך של שוטרים, שייכנסו להפעלה בתוך העיר, שיהיו שוטרים לכל דבר עם כל הסמכויות, וזה בניין הכוח.

יצחק אהרונוביץ': והפעלת הכוח תהיה עם ראש הרשות או ראש הרשות יהיה לו Say נרחב להפעלת הכוח, עם זה אנחנו יכולים ללכת למהלך הזה.

יצחק אהרונוביץ': המהלך הזה ייתן לנו שילוב של ראשי ערים, זה ייתן לנו יותר שוטרים ברחובות, ואני אומר:

יצחק אהרונוביץ': אם אתמול או היום או מחר יגידו לי: תעזוב את השיטור העירוני ויש לך עוד 10,000 שוטרים, אני מוותר על הרעיון הזה, אני אומר לכם את זה כבר עכשיו.

ראובן ריבלין: זה מה שרוצים לשמוע.

יצחק אהרונוביץ': אבל מאחר וזה לא יהיה אז אני מכנס את עצמי למסגרת בנושא של שילוב ראשי הערים באחריות למה שקורה בתוך העיר.

יצחק אהרונוביץ': תהיה לו אחריות ושותפות מלאה.

דוד אזולאי: מתי אדוני מעריך שהדבר הזה יקרה?

דוד אזולאי: מתי קורה משהו?

דוד אזולאי: צריכים עכשיו, טיפול מיידי.

יצחק אהרונוביץ': עוד מעט אני אגיד מה עושים בינתיים.

גדעון עזרא: - - -

יצחק אהרונוביץ': אני אומר כרגע מה נכנס ומה צריך להיכנס ואיך אנחנו רואים מאות ואלפים של שוטרים שנמצאים.

יצחק אהרונוביץ': זה אחד.

יצחק אהרונוביץ': הדבר השני זה הפרויקט שכבר התחילו לפני שנתיים-שלוש, זה הנושא של עיר ללא אלימות.

יצחק אהרונוביץ': הפרויקט הזה, עיר ללא אלימות, קיים ב- 12 ערים.

יצחק אהרונוביץ': זה פרויקט שמצליח להוריד את רמת האלימות בעשרות אחוזים באותם יישובים.

יצחק אהרונוביץ': אנחנו השנה, בימים הקרובים הולכים לא על 12 ערים, הולכים על 40 או עד 50 ערים.

יצחק אהרונוביץ': ולהוסיף את התקציבים ולתת לזה והעסק, המנגנון הזה שמשלב את המשרד, יחד עם הרשות המקומית, זה מנגנון שלם של הרשות, אנחנו נותנים את התקציבים, את האנשים, ויוצרים מנגנון של הורדת מפלס האלימות ב- 20% - 30%.

יצחק אהרונוביץ': זה קיים במספר ערים, המודל הזה עובד מצוין, נמשיך לטפח אותו ולהרחיב אותו.

יצחק אהרונוביץ': הדבר השלישי.

יצחק אהרונוביץ': אני רוצה להגיד לכם במקביל שמדברים כרגע על נושא האלימות ובצדק.

יצחק אהרונוביץ': צריך לזכור ואני מעריך שהמפכ"ל יתייחס לזה, יש פה מלחמה עיקשת במשפחות הפשע הבכירות של מדינת ישראל וישנם הישגים יפים למשטרה.

יצחק אהרונוביץ': צריך להמשיך להתעסק אתם.

יצחק אהרונוביץ': חלק מאותם עבריינים שעדיין לא נמצאים אחרי סורג ובריח, עדיין ברחובות.

יצחק אהרונוביץ': חלקם גם משתמשים בנשק ובמטענים ואנחנו בעבודה סיזיפית, אבל אנחנו את כל משפחות הפשע האלה, חובתנו להמשיך לדאוג שהם יהיו מאחורי סורג ובריח.

יצחק אהרונוביץ': אבל גם פה מהלך מכובד ויפה.

יצחק אהרונוביץ': השרשרת היא ארוכה, השרשרת שהמשטרה היא אולי ה- Pivot, אבל יש פה את כל משרדי הממשלה, אני לא אפרט לכם, ממשרד החינוך ועד משרד הפנים, כולם צריכים להירתם לנושא.

יצחק אהרונוביץ': זה לא ייגמר רק אצלי.

יצחק אהרונוביץ': יש פה משרדי ממשלה שכולם צריכים ואנחנו לוקחים את זה, בעיר ללא אלימות, כולם משולבים, כל משרדי הממשלה, בעיר וגם בממשלה.

יצחק אהרונוביץ': ונושא השיטור העירוני, כולם יהיו משולבים, אבל יש דברים שיש פה תכלול של כל אותם משרדים.

יצחק אהרונוביץ': הדבר הרביעי זה הנושא של חוקים שנמצאים כרגע בעבודה, גם הצעות חוק ממשלתיות, גם פרטיות, אבל אני מדבר כרגע על הממשלתיות שיעזרו לנו, למשטרה, את חלקם צריכים להעביר בדין רציפות, מהממשלה הקודמת לממשלה הנוכחית בישיבות, גם בוועדת שרים לחקיקה וגם בכנסת, חלקם כבר הועברו ונמצאים אצל חבר הכנסת דודו רותם וצריך להמשיך לחזק אותם כי ישנם כמה הצעות חוק שייתנו יותר כוח למשטרה להתמודד וכמובן למערכת בתי-המשפט להגיע לרמת הענישה הנכונה.

יצחק אהרונוביץ': הדבר האחרון שאני רוצה לומר לכם פה, המשטרה תמשיך לא להטיל את האחריות על אחרים, היא תיקח את האחריות, היא תוביל את המאבק.

יצחק אהרונוביץ': אנחנו יודעים את גודל המשימה.

יצחק אהרונוביץ': לבוא ולהטיח במשטרה הטחות שלטעמי לפעמים אני שומע ואני לא מאמין.

יצחק אהרונוביץ': זה מיותר, אין לנו משטרה אחרת, אני מגבה לחלוטין את המשטרה שיושבת מולי ואת המפכ"ל בעבודתם, עושה את הכל בצורה מקצועית ואחראית ושום דבר לא יוציא אותנו מהקו שאנחנו נלך בו.

יצחק אהרונוביץ': תודה.

דוד אזולאי: תודה רבה.

דוד אזולאי: אני חושב בכל-זאת, הערה אחת אני רוצה להגיד: שמענו את הדברים של השר, אבל בכל-זאת קורה כרגע משהו.

דוד אזולאי: העם זועק, הוועדה הזאת מתכנסת היום כדי לזעוק את זעקת העם.

דוד אזולאי: אני מצפה מכבוד השר בכל-זאת, משהו להגיד לציבור על-מנת להחזיר את אמון הציבור במשטרה כי אנחנו מעוניינים בזה, אנחנו רוצים את זה.

יצחק אהרונוביץ': אדוני היושב-ראש, אולי לא הזכרתי, אולי לא חידדתי, מילה אחת לפני שאני אעביר למפכ"ל, כי יש גם לו כמה דברים להעביר.

יצחק אהרונוביץ': אנחנו לא מחכים לכינוס ועדת הפנים.

יצחק אהרונוביץ': אנחנו לא מחכים לישיבות הממשלה אני אומר את זה באחריות כשר הממונה.

יצחק אהרונוביץ': אנחנו התחלנו את זה כבר לפני מספר ימים, אבל בעקבות הגל – ואנחנו רואים את הגל הזה, אנחנו חשים את רחשי הציבור – כבר ישבתי עם המפכ"ל וכבר אנחנו מפסיקים את האימונים בבתי-ספר, וכבר מכניסים את כל היחידות פנימה ויש לנו עוד אירועים קשים מאוד שעומדים על הפרק, כולל פתיחת שנת הלימודים, פתיחת עונת הכדורגל, הרמדאן ביום שישי.

יצחק אהרונוביץ': אנחנו לא מרימים ידיים, אנחנו נמשיך בכל הכלים.

יצחק אהרונוביץ': אבל האנשים צריכים לדעת שהמשטרה מספיק אחראית ונותנת את כולה, את כולה, מהמטות, דרך אחרון השוטרים, כולם יורדים לשטח, לתת תחושה יותר טובה.

יצחק אהרונוביץ': זה לא יימנע את הרצח הבא, אבל זה ייתן תחושת ביטחון.

דוד אזולאי: אני מאוד מקווה, אדוני, בעקבות דבריך אלה, שבימים הקרובים נראה יותר קצינים שיוצאים מהמשרדים אל השטח, על-מנת שתהיה יותר נוכחות של משטרת ישראל ברחבי המדינה.

ראובן ריבלין: השאלה לשר היא מה יימנע את הרצח הבא, לא "זה לא יימנע את הרצח הבא", אנחנו מבינים, יש דברים.

ראובן ריבלין: אבל האם יכול אזרח לבוא למשטרה, להגיש תלונה והמשטרה לא מתייחסת אליה.

יצחק אהרונוביץ': למה אתה אומר את זה?

יצחק אהרונוביץ': אדוני היושב-ראש, למה אתה אומר לא מתייחסת?

ראובן ריבלין: משום שאני מקבל עשרות תלונות כאלה, הבאות ואומרות – אין לנו יכולת יותר לגשת למשטרה, כי לא מתייחסים לתלונה שלנו.

ראובן ריבלין: כב' השר, אלה כל המון כקול שדי, עכשיו אני בטוח, אני בטוח שיש אנשים שמגזימים, אבל התחושה היא תחושה שכאשר, ייתכן מאוד שהמשטרה צריכה בהוראת שעה להתייחס לכל תלונה כרגע, אם כי זה יבוא ויעורר תלונות ויעורר אנשים שמבקשים פרובוקציה או להתנקם בשכנים שלהם, אבל אנחנו רוצים לדעת מה יימנע את הרצח הבא.

דוד אזולאי: יש כאן עוד חבר כנסת שביקש קיום הדיון ורק עכשיו קיבלתי את המכתב שלו, זה חבר הכנסת יעקב אדרי, בבקשה.

יעקב אדרי: שלום לכולם.

יעקב אדרי: אני חושב שהדיון היום הוא מאוד חשוב ועשו נכון יושב-ראש הכנסת ויושב-ראש הוועדה שכינסו את הדיון הזה.

יעקב אדרי: גם לפני ארבע שנים, יושב-ראש הכנסת, ראובן ריבלין שרגיש מאוד לנושאים האלה, עשה אותו דבר וכינס את כל הוועדות באותו יום ואני מאמין שגם יהיה המשך לעניין הזה.

יעקב אדרי: כי החשש הגדול שלי שאנחנו היום מתכנסים, זועקים, ולמחרת נשכח את הכל.

יעקב אדרי: אני מאוד מקווה שזה לא יהיה כך.

יעקב אדרי: הציבור בחשש גדול מאוד.

יעקב אדרי: יש בעיות קשות מאוד והדיאגנוזה מוכרת לכולם.

יעקב אדרי: רבותיי, פה לא ממציאים את הגלגל, יודעים שיש בעיות, יודעים מה הבעיות וצריך כמובן להגיד מה הפתרונות.

יעקב אדרי: הפתרונות – אני חושב ששמעתי את שר המשפטים במשפט שהוא אמר מפרשת השבוע: "שופטים ושוטרים יהיו לך בכל שעריך".

יעקב אדרי: זה בערך המשפט, כב' השר.

יעקב אדרי: וזה לא סתם, זה נאמר בחוכמה רבה.

יעקב אדרי: גם שופטים וגם שוטרים, בכל מקום.

יעקב אדרי: יש בזה מסר מאוד חשוב ואני חושב שאם נסתכל על הכותרת הזו כאשר ברקע, בגדול, חייבת להיות מערכת החינוך - ואת זה לא צריך לשכוח – מערכת החינוך היא שנותנת את התוצר שמגיע בסופו של דבר אלינו ביום-יום, וכמובן אני יודע שגם שם נעשית עבודה אדירה על-ידי השר והמנכ"ל שלו ואני מאוד מקווה שבעניין הזה נוכל להצביע על הישגים בהמשך.

יעקב אדרי: זה תהליך ארוך, אבל רבותיי, קרו דברים מאוד קשים בארץ.

יעקב אדרי: אם אתמול אני שומע בכתבה שיש כ- 65 שוטרים וקצינים מאוימים על-ידי אנשי הפשע, מאובטחים על-ידי יחידה של המשטרה, זה אומר שקרה דבר בישראל.

יעקב אדרי: הייתי ראש עיר לא מעט שנים בעיר לא קלה, אבל כאשר היה בלש או המדור, איך שקראו להם, היו באים, העבריינים היו עפים לכל עבר, מהחשש ומהפחד והיראה.

יעקב אדרי: היום זה הולך הפוך, זה הולך הפוך, לצערי הרב.

יעקב אדרי: זה בגלל שלא נתנו גיבוי למשטרה וניסינו לכופף אותם בכל מיני דרכים.

יעקב אדרי: גם לנו יש חלק גדול מאוד בעניין הזה.

יעקב אדרי: האכיפה – מגיעים לבית-המשפט, אתם יודעים כמה שוטר לוקח לו עד שהוא בונה את התיק?

יעקב אדרי: זה לוקח המון עבודה, עבודת נמלים.

יעקב אדרי: מגיעים לבית-המשפט, ויש לי הרבה מאוד כבוד לבית-המשפט.

יעקב אדרי: ניסיתי, נלחמתי בכל כוחי כסגן שר עם השר המנוח טומי לפיד ויש התכתבויות ענפות ודיברתי אתו והתחננתי: תחמיר את הענישה, תעשה עונשי מינימום או שתעשה בין המינימום למקסימום, תן שיקול דעת לשופטים.

יעקב אדרי: אדוני יושב-ראש הכנסת, לא הצלחתי.

יעקב אדרי: שום דבר, לא רצו לזוז בעניין הזה.

ראובן ריבלין: במדינות שבהן יש עונש מינימום, במדינות דמוקרטיות, התוצאה היא שמזכים נאשמים בגלל החשש שמא העונש הוא כזה שהם לא בטוחים בו.

ראובן ריבלין: יש לנו בתי-משפט מקצועיים, וצריכים בתי-המשפט לערעורים, שופטים בבתי-משפט לערעורים צריכים להנחות משום שהם מחייבים את הדרגים הנמוכים לבוא ולתת דבר שהוא שוויון בענישה.

ראובן ריבלין: אחידות בענישה.

יעקב אדרי: אדוני היושב-ראש, אני מאוד מכבד את הדברים שלך, אבל אני עשיתי גם עבודה יסודית בשביל לראות מה פסקי-הדין.

יעקב אדרי: עשינו את העבודה הזאת, יש גם את זה למשטרה.

יעקב אדרי: תלכו תראו את פסקי-הדין, ויש לי באמת כבוד גדול לשופטים.

יעקב אדרי: אני מאוד מקווה, יושב-ראש ועדת חוקה, דוד רותם, לך בדרכך, אני מאמין בדרך הזו, צריך לכבד את אנשי המקצוע, יש לי הרבה מאוד כבוד, אבל מותר גם להתווכח.

יעקב אדרי: מותר לא להסכים אתם ולהגיד – הולכים על ענישה בנושאים מסוימים, על החמרת הענישה.

יעקב אדרי: אני מאוד מקווה שזה, אמר השר וגם המפכ"ל ודאי יגיד את זה, צריך לתת תוספת תקציב למשטרה, כמו שעשינו בזמנו כשהיו פיגועים נתנו עוד המון כסף ופתרו את הבעיה.

יעקב אדרי: לשמחתנו נתנו לשב"כ, נתנו למוסד.

יעקב אדרי: צריך לתת למשטרה תקציבים, כוח-אדם ואז לבוא אליהם בטענות.

יעקב אדרי: כרגע צריך לתת את כל הכוח וכל הגיבוי על-מנת, אגב הנתונים, יוחנן, זה לא מה שיש בעיות אם הנתונים יוצגו כך או כך, יש בעיות.

יעקב אדרי: אבל צריך לתת את הגיבוי למשטרה וגם את התקציבים.

מפכ"ל המשטרה דודי כהן: תודה לכולם.

מפכ"ל המשטרה דודי כהן: כמפכ"ל, אני מברך על קיום הדיון בכנסת היום.

מפכ"ל המשטרה דודי כהן: כשוטר, גם כמפכ"ל, גם כאזרח, אני שותף להלכי הרוח בציבור ומוטרד כמובן מאוד מאוד מהאירועים האחרונים.

מפכ"ל המשטרה דודי כהן: בתחילת דבריי אני רוצה לומר שאין לנו חברה אלימה, יש לנו אלימות בחברה, יש אלימות בחברה הישראלית.

מפכ"ל המשטרה דודי כהן: אם אני אלך לפתיח של הדברים שלי, אני אומר שהתכלית האסטרטגית מבחינתי, מעצם קיום הדיון הזה, זה שבסופו של התהליך, כל הגופים שאמורים להתעסק בנושא פשיעה או במחוללי הפשיעה, ייטלו חלק בראייה לאומית כוללת בטיפול בפשיעה ובאלימות.

מפכ"ל המשטרה דודי כהן: גם בממשלה הקודמת וגם בממשלה הנוכחית כשהצגתי את המשטרה, אני אמרתי שצריך לשים את המשטרה בסדר עדיפות שונה.

מפכ"ל המשטרה דודי כהן: אני לא אומר לפני מה, אבל צריך אמירה ועשייה, לשים את המשטרה בסדר עדיפות שונה.

מפכ"ל המשטרה דודי כהן: כשמדברים על החוסן הלאומי של מדינת ישראל, מרבים לדבר על החוסן הלאומי הצבאי.

מפכ"ל המשטרה דודי כהן: הגיעה העת ובמיידי, לדבר על החוסן הלאומי החברתי, גם בעת הזו, ב- 2009, גם ב- 2015 וגם ב- 2020.

מפכ"ל המשטרה דודי כהן: וכשמדברים על החוסן הלאומי של החברה הישראלית, זה אומר שצריך בפירוש לשים את המשטרה בסדר עדיפות אחר.

מפכ"ל המשטרה דודי כהן: המפתח ללא התחמקות מאחריות, זה ראייה לאומית.

מפכ"ל המשטרה דודי כהן: מיגור הפשיעה חייב להיות יעד לאומי של כל משרדי הממשלה.

מפכ"ל המשטרה דודי כהן: היעדר שינוי בסדר עדיפות בעת הזו, לטעמי, יכול להוות בעתיד איום אסטרטגי.

מפכ"ל המשטרה דודי כהן: אני רוצה להגיד לפורום הנכבד הזה ובכלל לעם ישראל, שבשנתיים האחרונות להבנתי המקצועית ואני מכיר את המשטרה לפני ולפנים, המשטרה עברה בשקט בשקט מהפכה כחולה ואסביר למה כוונתי.

מפכ"ל המשטרה דודי כהן: מעבר מאוד מאסיבי מפעילות ביטחונית בעשור האחרון לפעילות בסדר עדיפות מובהק לטיפול בפשיעה ובאלימות, זה נעשה יחד עם משרד המשפטים, יחד עם המשרד לביטחון פנים, יחד עם היועץ המשפטי לממשלה, ויחד עם פרקליט המדינה.

מפכ"ל המשטרה דודי כהן: וכמובן, בכותרת הזאת של המהפכה הכחולה, יש כותרת היום שכל שוטר במשטרת ישראל יצטט אותה גם בלילה: כוכב הצפון של משטרת ישראל הם לחימה בפשיעה והביטחון האישי של האזרח.

מפכ"ל המשטרה דודי כהן: כך אנחנו פועלים בשנתיים האחרונות, כך נמשיך לפעול גם בשנים הבאות.

מפכ"ל המשטרה דודי כהן: המשטרה, כפועל יוצא מהמהפכה הכחולה, רשמה לעצמה הישגים וצריך גם להסתכל על מחצית הכוס המלאה, לא רק על הריקה.

מפכ"ל המשטרה דודי כהן: ובהישגים האלה יש התמודדות מאסיבית, סיזיפית, ארוכת טווח, בפשיעה, בפשיעה המדווחת, בפשיעת הרחוב, בהתפרצות לדירות, באלימות וכמובן בפשיעה המאורגנת.

מפכ"ל המשטרה דודי כהן: אני רוצה להסב את תשומת לב הפורום הזה וכל מי שמאזין לנו כרגע, שבשנתיים האחרונות הקמנו יחידות ייעודיות ללחימה בפשיעה, מעבר ליחידות השוטפות.

מפכ"ל המשטרה דודי כהן: הקמת להב 433 לטפל בפשיעה המאורגנת, בראייה ארגונית, זה משנה ומכפיל כוח אמיתי.

מפכ"ל המשטרה דודי כהן: כל פלוגות מג"ב תחת פיקוד משטרת ישראל, כל פלוגות מג"ב שהיו על קו התפר, במרחב התפר, והקמת שבע פלוגות מג"ב נוספות ללחימה בפשיעה שהוקמו בשנתיים האחרונות – כל פלוגות מג"ב שהן היום תחת פיקוד משטרת ישראל פרט לעוטף ירושלים, מתעסקות באופן ישיר בלחימה בפשיעה.

מפכ"ל המשטרה דודי כהן: ולכן, היעד המרכזי של משטרת ישראל הוא לחימה בפשיעה.

מפכ"ל המשטרה דודי כהן: רבותיי, יושב-ראש הוועדה, המשטרה פועלת בנושא אלימות לא רק בימים האחרונים.

מפכ"ל המשטרה דודי כהן: הטיפול בנושא האלימות הוא טיפול אינטנסיבי לאורך כל השנה, לאורך כל השנים, לאורך כל הימים.

מפכ"ל המשטרה דודי כהן: המאבק באלימות לא כהכרזה, נמצא בראש סדר העדיפויות ואחד מיעדי משטרת ישראל, אחד מיעדי הארגון, אחד מיעדי המפכ"ל והראיה, דרך אגב – ומתעסקים בסטטיסטיקה – אין מה לעשות, יש לנו ירידה של ארבעה אחוז בפשיעה האלימה בשנת 2009, ועוד מספר אחוזים בשנים האחרונות.

מפכ"ל המשטרה דודי כהן: רבותיי, בסוגיית הפשיעה צריך לקשור גם אלמנטים נוספים.

מפכ"ל המשטרה דודי כהן: הטיפול של המשטרה בסוגיית הסמים, הטיפול של המשטרה בסוגיית האמל"ח, הנשק הבלתי חוקי, והטיפול המאסיבי של המשטרה במוקדי בילוי בסופי-שבוע, הם חלק מהמתכונת הכוללת של טיפול בפשיעה וטיפול באלימות.

מפכ"ל המשטרה דודי כהן: אני רוצה להסב את תשומת לבכם למספר אירועים שהתרחשו לאחרונה.

מפכ"ל המשטרה דודי כהן: אני חושב שזה המקום למסור לפורום דיווח קצר איך אני, כמפכ"ל, רואה את סדרת האירועים האחרונים שהתרחשו במדינת ישראל.

מפכ"ל המשטרה דודי כהן: היה בתחילת החודש אירוע קשה מאוד שאני, אחרי 30 שנות שירות, לא זוכר אירוע שכזה במדינת ישראל, וזה הרצח ברח' נחמני 28.

מפכ"ל המשטרה דודי כהן: אירוע קשה מאוד, שהיחידה המרכזית של מחוז תל-אביב ומשטרת ישראל והמשאבים של משטרת ישראל מופנים לפענוח וגילוי הרצח הזה ואני יכול להבטיח שאנחנו נעשה הכל בכדי לגלות את הרוצח.

מפכ"ל המשטרה דודי כהן: היה אירוע קשה מאוד לפני שבועיים, לא שמתם לב אולי, ברמלה, שנרצח נער בן 17.

מפכ"ל המשטרה דודי כהן: אירוע קשה מאוד.

מפכ"ל המשטרה דודי כהן: זה אירוע על רקע סכסוך בין ארגוני פשיעה.

מפכ"ל המשטרה דודי כהן: מי כמוכם יודע שבשנתיים האחרונות המשטרה השקיעה משאבים משמעותיים מאוד, עם הצלחות לא פשוטות – לא הצלחנו בכל בפירוש – בטיפול בארגוני הפשיעה.

מפכ"ל המשטרה דודי כהן: האירוע ברמלה זה חלק מהטיפול המשטרתי או חלק מהסכסוך בין ארגוני הפשיעה.

מפכ"ל המשטרה דודי כהן: לשמחתי, היחידה המרכזית של מחוז המרכז אתמול עצרה שלושה חשודים בביצוע הרצח.

מפכ"ל המשטרה דודי כהן: זה חלק מהפעילות האינטנסיבית של משטרת ישראל בלחימה בפשיעה.

מפכ"ל המשטרה דודי כהן: הימ"רים המחוזיים חוזקו בשנתיים האחרונות.

מפכ"ל המשטרה דודי כהן: יש לנו אירוע קשה מאוד, מזעזע, אבל צריך לראות את זה בנקודה מאוד ברורה.

מפכ"ל המשטרה דודי כהן: האירוע ברמת-גן, הביתור של הגופה.

מפכ"ל המשטרה דודי כהן: האירוע בנחל אלכסנדר, אלה שני אירועים משותפים.

מפכ"ל המשטרה דודי כהן: כיוון שאנחנו נמצאים תחת צו איסור פרסום גורף, אני אוכל לומר לכם שהאירוע הוא אירוע חמור.

מפכ"ל המשטרה דודי כהן: המשטרה השקיעה את כל המאמצים לפענוח הרצח ואני מניח שעם הסרת צו איסור הפרסום היום או מחר או מחרתיים, אני אוכל לומר שאנחנו נמצאים בפענוח של האירוע.

מפכ"ל המשטרה דודי כהן: האירוע הוא אירוע נקודתי, אין פה רוצח סדרתי, אין פה מקרים דומים ולכן גם את האירוע הזה צריך להכניס לכוונות מאוד ברורות.

מפכ"ל המשטרה דודי כהן: לכן אמרתי במהלך הדברים שלי שאני מאוד אופטימי לגבי הטיפול באירוע הזה.

מפכ"ל המשטרה דודי כהן: בשבוע האחרון הכניסו לתוך סוגיית האלימות את האירוע בבית דגן.

מפכ"ל המשטרה דודי כהן: נכון להיום האירוע בבית דגן לא קשור לשום אירוע אחר, אין סימני אלימות על הגופה, נצטרך לחקור בדיוק איך הגופה הגיעה לשם אבל בפירוש כרגע, נכון לרגע זה, אין חשד לממצאים פליליים.

מפכ"ל המשטרה דודי כהן: האירוע בחוף תל-ברוך, בערב שבת שחלפה הוא אירוע קשה.

מפכ"ל המשטרה דודי כהן: אירוע שמתואר על-ידי בכירי החוקרים כ"התפוז המכני".

מפכ"ל המשטרה דודי כהן: אבל עובדתית, צריך לזכור דבר אחד מרכזי באירוע של מחוז תל-אביב, בסיפור של תל-ברוך: באירוע הזה, תוך חמש שעות היו עשרה עצורים, שחלקם מודים וחלקם לא.

מפכ"ל המשטרה דודי כהן: זה כושר ההרתעה של משטרת ישראל.

מפכ"ל המשטרה דודי כהן: לעצם העניין, הטיפול בכל הפרשיות שהן פרשיות חמורות, הוטל על מיטב יחידות החקירה שלנו, גם על 4433, גם על הימ"רים המחוזיים.

מפכ"ל המשטרה דודי כהן: אירועי האלימות מטופלים בצורה הטובה ביותר עם המשאבים הארגוניים.

מפכ"ל המשטרה דודי כהן: אני באופן אישי עוקב אחרי כל הפרשיות האלה, כל החקירות, ואני מנהל הערכות מצב סדורות.

מפכ"ל המשטרה דודי כהן: אני רוצה, ברשותכם, לנגוע במספר נתונים ממש בסיסי שכמובן לא ינחם אף אחד על האלימות בחברה הישראלית.

מפכ"ל המשטרה דודי כהן: רבותיי, במדינת ישראל נפתחים 420,000 תיקים פליליים בשנה.

מפכ"ל המשטרה דודי כהן: 32,000 מתוך ה- 420,000, אלה 9%, הם תיקים בגין אלימות.

מפכ"ל המשטרה דודי כהן: זאת תמונת הפשיעה, זאת תמונת האלימות במדינת ישראל.

מפכ"ל המשטרה דודי כהן: 50% מה- 32,000, הם בגין עבירות תקיפה, 5% מתוך העבירות האלה הם בגין תקיפה וחבלה גופנית חמורה.

מפכ"ל המשטרה דודי כהן: מקרי הרצח במדינת ישראל, בניגוד למדינות בעולם, נמצאים במירכאות כפולות ומכופלות במצב של יציבות.

מפכ"ל המשטרה דודי כהן: בשנת 2009, היו במדינת ישראל 72 מקרי רצח, בשנת 2008 היו 73 מקרי רצח, וב- 2006 היו 92 מקרי רצח.

מפכ"ל המשטרה דודי כהן: בסופו של דבר, אנחנו מסיימים כל שנה בסביבות בין 120 ל- 130 מקרי רצח בשנה בחברה הישראלית.

מפכ"ל המשטרה דודי כהן: אני לא אמרתי שהמצב בסדר.

דוד אזולאי: אדוני, סלח לי שאני קוטע אותך, ואני חושב שחבריי שותפים לכך, אבל אנחנו מצפים בדיון כזה, יושב פה איש מס' 1 של משטרת ישראל ומספק לנו נתונים שאני לא מטיל דופי בהם חלילה, אבל אנחנו מצפים לשמוע איך אנחנו מחזירים את הביטחון האישי לאזרחי מדינת ישראל, כאשר במשך שבועיים, אנחנו עדים ל- 12 נרצחים.

דוד אזולאי: אני מדבר רק על השבועיים האחרונים בלבד.

דוד אזולאי: תגיד משהו לציבור.

דוד אזולאי: תעזוב את הסטטיסטיקות עכשיו.

מפכ"ל המשטרה דודי כהן: ברשותך, אני אענה גם על השאלה הזאת.

מפכ"ל המשטרה דודי כהן: מה שחשוב לדעת, וברשות

מפכ"ל המשטרה דודי כהן: כם, למרות הכל עוד, נתון סטטיסטי אחד כדי להבהיר את התמונה, ואני כמובן אענה על השאלה של יושב-הראש:

מפכ"ל המשטרה דודי כהן: אני חושב שבתקופה האחרונה יש פעילות יזומה ורחבה מאוד של שוטרי משטרת ישראל, בעיקר בחשיפת עבירות אמל"ח.

מפכ"ל המשטרה דודי כהן: משטרת ישראל פתחה בשנת 2009 כ- 7,500 תיקים בגין נשיאת סכין, זאת פעילות יזומה של משטרת ישראל.

מפכ"ל המשטרה דודי כהן: בשנים האחרונות וגם ב- 2009 יש לנו יותר מעצרים עד תום ההליכים וכמובן יותר עצורים בגין נושא האלימות.

מפכ"ל המשטרה דודי כהן: כמפכ"ל המשטרה, אני רואה את המענה הכולל בלחימה בפשיעה ובתופעת האלימות.

מפכ"ל המשטרה דודי כהן: אני מדבר על מאבק אפקטיבי בפשיעה.

יוחנן פלסנר: אבל הנתונים שהצגת מציגים ירידה או עלייה או יציבות?

מפכ"ל המשטרה דודי כהן: הנתונים שהצגתי מציגים ירידה בעשור האחרון בפשיעה.

מפכ"ל המשטרה דודי כהן: ותכף אני גם אתייחס למה שאמרת בתחילת דבריך, חבר הכנסת.

מפכ"ל המשטרה דודי כהן: אני מדבר על כך שצריך לתעדף את משטרת ישראל בחוסן הלאומי, אני מדבר על ראייה כוללת בטיפול בפשיעה והמשמעות כמובן זה שצריך לראות את הטיפול בפשיעה כיעד לאומי וטיפול בכל שרשרת האכיפה.

מפכ"ל המשטרה דודי כהן: המשטרה תמשיך לנהוג באפס סובלנות כלפי כל אירועי האלימות.

מפכ"ל המשטרה דודי כהן: היעדר שינוי בתעדוף הלאומי, היעדר שינוי בתעדוף של משטרת ישראל, כבר אמרתי בתחילת דבריי, לדעתי מהווה איום אסטרטגי.

מפכ"ל המשטרה דודי כהן: משטרת ישראל צריכה החל מ- 2010, כל שנה, 1,000 שוטרים לחמש שנים הבאות.

מפכ"ל המשטרה דודי כהן: קרי – מיליארד שקל כל שנה.

מפכ"ל המשטרה דודי כהן: בנתונים האלה, אני כמפכ"ל ואני מתחייב גם למפכ"ל הבא אחריי, להוריד את כל נתוני הפשיעה במדינת ישראל לכל הפחות ב- 30% או יותר.

מפכ"ל המשטרה דודי כהן: זה מדעי, זה בדוק, הוועדה יכולה לעקוב אחרי זה וגם כמובן ממשלת ישראל יכולה לעקוב אחרי זה.

מפכ"ל המשטרה דודי כהן: אני רוצה להצהיר שמשטרת ישראל לא עוסקת רק בבעיות הפשיעה.

מפכ"ל המשטרה דודי כהן: ביום שישי הקרוב, 2,700 שוטרים, אותם שוטרים שנלחמים בפשיעה, אותן יחידות מיוחדות, יעמדו בהר הבית.

מפכ"ל המשטרה דודי כהן: חלק מאותם שוטרים יעמדו ביום שבת בירושלים.

מפכ"ל המשטרה דודי כהן: חלק מאותם שוטרים עמדו בשבת החולפת באום אל פחם, בתהלוכה של תושבי המקום.

מפכ"ל המשטרה דודי כהן: ולכן, חשוב מאוד לדעתי לתת מסר של גיבוי לשוטרים ולמשטרת ישראל מהוועדה הזאת ואני חושב שאחד הדברים המרכזיים, אמרתי את זה גם בתחילת דבריי, אדוני היושב-ראש, צריך לצאת מסר של גיבוי לעשייה של השוטרים, לפעילות של השוטרים ולמשטרת ישראל.

מפכ"ל המשטרה דודי כהן: אני רוצה להגיד משהו נוסף לפורום וגם לתושבי מדינת ישראל.

מפכ"ל המשטרה דודי כהן: מרבים לדבר על תחושת הביטחון של הציבור.

מפכ"ל המשטרה דודי כהן: אני מסכים.

מפכ"ל המשטרה דודי כהן: אני כבר אמרתי שב- 2007 חרטנו על דגלנו את הסוגיה של הלחימה בפשיעה ושיפור תחושת הביטחון של הציבור.

מפכ"ל המשטרה דודי כהן: אבל, אני גם מפרש ומתרגם את תחושת הביטחון של הציבור באופן הרבה יותר פשוט, הרבה יותר רחב.

מפכ"ל המשטרה דודי כהן: בסופו של דבר, לטעמי, להבנתי, אין מקום היום שאזרח לא יכול להסתובב במדינת ישראל.

מפכ"ל המשטרה דודי כהן: אני מציע לכולם לראות מה קרה בחגים האחרונים, מה יקרה בחגים הקרובים, בחגי תשרי.

מפכ"ל המשטרה דודי כהן: לראות איך העיר העתיקה בירושלים מלאה, איך הגן הקדוש מלא, איך מסתובבים בסמטאות העיר העתיקה, איך הפארקים, השווקים, חופי הים מלאים וזו לדעתי ההצבעה ברגליים של תושבי מדינת ישראל בנושא הביטחון האישי של הציבור.

מפכ"ל המשטרה דודי כהן: כמו שהמשטרה הצליחה לטפל לטעמי בצורה מיטבית בפשיעה המאורגנת, אנחנו נצליח לטפל גם בנושא האלימות.

מפכ"ל המשטרה דודי כהן: חלק בפרמטרים שדיברתי הרגע, חלק בנושאים שלא הזכרתי.

מפכ"ל המשטרה דודי כהן: אני חושב שאנחנו לא נרפה את ידינו ואנחנו נעשה הכל בכדי לטפל במהלכים מאוד חדים יחד עם גופים נוספים בנושא האלימות.

מפכ"ל המשטרה דודי כהן: יש לנו ניסיון בטיפול באלימות, יש לנו ניסיון בטיפול בפשיעה ואנחנו משטרה מקצועית.

מפכ"ל המשטרה דודי כהן: חבר הכנסת פלסנר דיבר בתחילת דבריו על נושא שנקרא בשפתנו סיווג תיקים.

מפכ"ל המשטרה דודי כהן: אם תרצו הרחבה, יושב פה ראש אגף החקירות במודיעין, ניצב יואב סיגלוביץ', הוא יוכל להרחיב ולפתוח יריעה אחת גדולה.

מפכ"ל המשטרה דודי כהן: אבל אני רוצה לומר ממש בכותרות, כי זה עולם תוכן שלם, שסיווג התיקים הוא כלי מרכזי לעבודת החוקר.

מפכ"ל המשטרה דודי כהן: מי שמסווג תיקים זה קצין משטרה, הוא מסווג תיקים על-פי יסודות העבירה, לא ניתן לסווג תיק שלא ביסודות העבירה.

מפכ"ל המשטרה דודי כהן: זה עולם תוכן אחד שלם.

מפכ"ל המשטרה דודי כהן: אבל אנחנו נמדדים, חברי הכנסת, לא בסיווג תיקים, אנחנו נמדדים ומודדים את עצמנו בתפוקות והתפוקות הן כתבי אישום, מעצרים, מעצרים עד תום ההליכים ואלה הדברים שבסופו של דבר מורידים את הפשיעה.

יוחנן פלסנר: הקידום של הקצינים לא מושפע בכלל מרמת האלימות הנמדדת באזור שלהם?

מפכ"ל המשטרה דודי כהן: בהחלט לא, בהחלט לא.

מפכ"ל המשטרה דודי כהן: מה שאתה רמזת נכנס לעולם תוכן של ערכים במשטרת ישראל וערכים במשטרת ישראל זה נדבך חשוב מאוד בארגז הכלים של השוטר ושל הקצין.

מפכ"ל המשטרה דודי כהן: מי שמטה, מי שלא מסווג נכון, זאת עבירת משמעת.

מפכ"ל המשטרה דודי כהן: היו לנו מקרים כאלה בעבר, טיפלנו בנושא הזה באופן נחרץ בהיבט המשפטי.

מפכ"ל המשטרה דודי כהן: בסוף הסטטיסטיקה זהו כלי ניהול למפקדים.

מפכ"ל המשטרה דודי כהן: אני רוצה להגיד לך בנימה אישית.

מפכ"ל המשטרה דודי כהן: אני שמעתי אותך היום ברדיו, אני חושב שאתה מגלה חוסר ידע, חוסר בקיאות, חוסר מקצועיות ואתה מטעה את הציבור ואני חושב שחבל על כך.

יוחנן פלסנר: אני רוצה, אדוני היושב-ראש, להגיב על כך.

דוד אזולאי: רבותיי, לא ביקשתי מאף אחד להגיד לי מי צודק, מי לא צודק.

יוחנן פלסנר: אנשים כבר לא טורחים להגיש תלונה ומדברים פה שכולם מרגישים בטוחים בכל המקומות.

דוד אזולאי: חבר הכנסת פלסנר, אתה תקבל את רשות התגובה אחר-כך, אם תרצה.

דוד אזולאי: בבקשה עכשיו תאפשר למפכ"ל לסיים את דבריו.

מפכ"ל המשטרה דודי כהן: לסיום דבריי, יושב-ראש הכנסת, לשאלתך, המשטרה נמצאת היום בפריסה רחבה.

מפכ"ל המשטרה דודי כהן: כל פלוגות מג"ב עוסקים בטיפול בלחימה בפשיעה.

מפכ"ל המשטרה דודי כהן: היחידות המיוחדות עוסקות בתחום נקמה בפשיעה.

מפכ"ל המשטרה דודי כהן: אני ער לאירועים האחרונים, אנחנו משקיעים את מיטב הידע המקצועי והניסיון שלנו בפענוח המקרים האחרונים.

מפכ"ל המשטרה דודי כהן: אבל זה הזמן לתת גיבוי למשטרת ישראל, לא במילים, אלא במעשים, בשינוי סדר העדיפות הלאומי.

מפכ"ל המשטרה דודי כהן: אנחנו יודעים בדיוק מה אנחנו צריכים לעשות.

מפכ"ל המשטרה דודי כהן: תודה רבה לכם.

דוד אזולאי: תודה רבה, אדוני המפכ"ל.

דוד אזולאי: אני בכל-זאת, שאלה אחת נותרה שהעליתי אותה בתחילת הדברים.

דוד אזולאי: דובר במשך השבוע על כ- 1,000 תקנים בלתי מאוישים ומתברר, כך נאמר לפחות, או שתכחיש או שתאשר את הדברים, שהמשטרה לא מצליחה לגייס כוח-אדם איכותי ובכלל לא מצליחה לאייש את המשרות האלה, כתוצאה משכר נמוך.

דוד אזולאי: האם הדברים נכונים?

דוד אזולאי: אני אשמח לשמוע.

מפכ"ל המשטרה דודי כהן: ראשית, באמת השכר של השוטרים המתחילים הוא שכר נמוך.

מפכ"ל המשטרה דודי כהן: המשרד לביטחון פנים, השר לביטחון פנים עשה מהלכים מאוד משמעותיים בחודשים האחרונים, יש לנו הבנות עם האוצר לגבי העלאת שכר השוטרים המתחילים ואני מקווה שזה יבוא לידי מימוש בתקופה הקרובה.

מפכ"ל המשטרה דודי כהן: לעניין התקנים – אנחנו היום נמצאים בשיאי תקן מלאים.

מפכ"ל המשטרה דודי כהן: יש לנו עודפים במצבות של כוח-האדם.

מפכ"ל המשטרה דודי כהן: יש לנו היום כ- 150 שוטרים מוכנים לגיוס, יש לנו היום כ- 350 שוטרים או אזרחים שנמצאים בתהליכי גיוס.

מפכ"ל המשטרה דודי כהן: פניתי למשרד, לשר לביטחון פנים, פנינו לאוצר, לתוספת תקציבית למשטרת ישראל לגיוס שוטרים נוספים, כחלק מההתארגנות העתידית של משטרת ישראל בתחום השיטור העירוני.

מפכ"ל המשטרה דודי כהן: המצבה מלאה.

מפכ"ל המשטרה דודי כהן: יש לנו שוטרים מעל שיא התקן שלנו.

מפכ"ל המשטרה דודי כהן: ולכן, יש לנו היום חלון הזדמנויות, יש לנו היום אזרחים שרוצים להתגייס למשטרה, אנחנו צריכים תוספת תקציבית ואני אומר, זה יכול להיות חלון הזדמנויות ופתח לשיטור העירוני העתידי.

דוד אזולאי: תודה רבה.

דוד אזולאי: חבר הכנסת ציון פיניאן, בבקשה.

ציון פיניאן: אדוני יושב-ראש הכנסת, אדוני יושב-ראש הוועדה, כבוד השרים, חברי הכנסת, מנכ"ל משרד ראש הממשלה.

ציון פיניאן: ישנה איזו אופנה עכשיו שפשוט משטרת ישראל הפכה לשק האגרוף של המדינה ואני רוצה לומר לכם" כשאנחנו יושבים פה, עכשיו נעברות אלפי עבירות.

ציון פיניאן: אני סתם, בדרך עכשיו מטבריה לכאן, הייתי עד לארבע עבירות – נסיעה באדום, חנייה כפולה, עקיפה מסוכנת וזריקת בדל סיגריה.

ציון פיניאן: האם בכל המקומות האלה היה צריך להיות שוטר?

ציון פיניאן: יתרה מזו – אדוני השר ביקש 10,000, אני אומר לך: הבעיה לא תיפתר גם אם יהיו 10,000 שוטרים, כי אם רוצים לפתור את הבעיה או את החלק הארי שבבעיה, צריך בכל בית להיות שוטר.

ציון פיניאן: אז אולי תיפתר הבעיה.

ציון פיניאן: אבל אני רוצה רק לומר פה, החבר'ה פה פשוט לא אמרו את הכתובת על הקיר.

ציון פיניאן: הכתובת על הקיר היא בשני מוסדות – אחד, משרד החינוך, שזה מתחיל שם – הכל מתחיל ונגמר בחינוך.

ציון פיניאן: התחלנו את החודש הזה בפרסום החיילים הקרביים, בתי-ספר, חיילים לא קרביים, המשכנו בבחינות הבגרות שקיבלנו שם סטירה, סטירה לאומית אפילו, ואנחנו מגיעים לכאן, והתוצאות האלה לא רחוקות.

ציון פיניאן: הנושא השני זה מערכת בית-המשפט.

ציון פיניאן: הקלות שבה משחררים חשודים, הקלות שבה נותנים את העונשים הקלים, הקלות שבה ישנן החלטות תמוהות אפילו הייתי אומר של שופטים, ובנושא הזה איבדנו את כוח ההרתעה של המשטרה וכל נושא אכיפת המשפט.

ציון פיניאן: אני חושב שהבעיה שלנו היא בנושא של בתי-המשפט.

ציון פיניאן: אם בתי-המשפט יחמירו, הבעיה תהיה פחות חמורה, אנחנו נגיע לאיזשהו שלב של אפילו פיתרון חלקי.

ציון פיניאן: אני בדרך לכאן, הצעתי ואני חושב לדוגמה: יש לנו ועדת שליש.

ציון פיניאן: אתם לא יודעים באיזה קלות פוטרים את האנשים בשליש.

ציון פיניאן: צריכים להחליט החלטה שחשודים או נאשמים ברצח, בהריגה או בעבירות מין, לא ינוכה להם השליש, שיישארו בעונש מלא.

קריאה: אין, דווקא על העבירות האלה, אין ניכוי שליש.

ציון פיניאן: בעבירות חמורות, אם זה באונס, נותנים.

ציון פיניאן: אלה דברים שצריך לתת עליהם את הדעת, להחמיר.

ציון פיניאן: אנחנו צריכים לפנות לבתי-המשפט.

ציון פיניאן: תיק רצח או כל תיק אחר כבד שנשאר חמש ושש ושבע שנים – ושופט יש לו 100 ו- 200 תיקים, אז אנחנו נראים בדיוק באותו מצב.

ציון פיניאן: תודה רבה.

גדעון עזרא: אני רוצה להגיד, בתחילת דבריי: הייתי שר לביטחון הפנים, ואני מבין את השר לביטחון הפנים, מבין את בעיות המשטרה ואני רוצה לדבר בכותרות.

גדעון עזרא: קודם כל, עיר ללא אלימות, זו תוכנית שאני עשיתי אותה ועשיתי אותה כאשר אין לי כל ספק שזה אחד הדברים היותר חשובים שצריך לקדם הלאה.

גדעון עזרא: הדבר השני, אני רוצה להגיד לציבור – 75% מבין אלו שמשתחררים מבתי-הכלא חוזרים לבית-הכלא.

גדעון עזרא: וה- 75% הללו, אם הם לא יחזרו לסורם, מצבנו יהיה שונה לחלוטין וכאן אני חוזר לנושא הפרקליטות והשפיטה וכיוצא בזה, דבר שיכול להועיל בצורה בלתי רגילה.

גדעון עזרא: דבר שלישי – הממשלה עכשיו בחופש, אני לא יודע למה דיון חירום כזה לא נעשה על-ידי הממשלה וראש הממשלה, אם זה כל-כך חמור ורוצים להדגיש את זה בפני הציבור, מן הראוי היה שראש הממשלה יכנס את הממשלה לדיון הזה עכשיו ומייד.

גדעון עזרא: הדבר הנוסף, תופעת הראש הקטן במשטרה.

גדעון עזרא: שאישה אתמול מופיעה, מודיעה – אני מציעה לבעלי לא להיכנס או לא ללכת – אין מקום כזה לשוטר במערכת וכל שוטר שהוא ראש קטן, צריך להעיף אותו מהמערכת, להעיף אותו ומוטב שעה קודם.

גדעון עזרא: מצד שני, לתת את הגיבוי לשוטרים.

גדעון עזרא: וגם כל התופעה של מח"ש.

גדעון עזרא: כאשר מעוכבת דרגתו של אדם ברגע שיש תלונה למח"ש, זה דבר בלתי אפשרי.

גדעון עזרא: ולכן אני אומר: בסך-הכל ההמלצות הן גם לעשות את הדבר הזה.

גדעון עזרא: אני מוכרח לבוא ולהגיד ולהוסיף שהשב"כ – כאן ההבדל בין השב"כ למשטרה.

גדעון עזרא: בשב"כ יש בדרך-כלל יעדים, הוא יודע: זאת חזית ערבית וזה פת"ח, אני צריך לכסות אותם.

גדעון עזרא: למשטרה זה יכול להגיע מכל הכיוונים, מאזרח כזה ומאזרח אחר, בלי הכנה מוקדמת, זה הרבה יותר קשה.

גדעון עזרא: ולכן בנושא הזה אני מדבר על המקצועיות של המשטרה.

גדעון עזרא: דעו לכם דבר אחד – המשטרה איבדה כל יכולת – מדינת ישראל, לא המשטרה – בנגב.

גדעון עזרא: הנגב למעשה תוהו ובוהו אחד גדול, בלי יכולת של המשטרה לשלוט שם במה שנעשה.

גדעון עזרא: בטירה אתמול היה רצח.

גדעון עזרא: בעיתון היום כתוב, אתם לא מזכירים את הרציחות במגזר הערבי בכלל.

גדעון עזרא: היו כמה רציחות עכשיו, גם ברמת-הגולן.

אחמד טיבי: בידיעות אחרונות לא שמענו על זה.

אחמד טיבי: זה לא עמוד ראשון.

גדעון עזרא: אני רק אומר.

גדעון עזרא: אבל בטירה לא נתנו לשוטרים להיכנס.

גדעון עזרא: זו בעיה של השוטר הסייר, השוטר הסייר חייב להיות שוטר סייר ולא בחורה ולא בחור משירות, משח"מ, ולא מתנדב אזרחי.

גדעון עזרא: אני אומר לכם את הדברים הללו ואיש מודיעין צריך להיות איש מודיעין.

גדעון עזרא: בשביל שה- 75% האלו שמשתחררים מהכלא ייכנסו לתוך המודיעין המשטרתי, צריך לגייס אנשי מודיעין מהמדרגה הראשונה.

גדעון עזרא: לצערי, במשטרה – ואני אומר את זה, אמרתי גם כשר לביטחון פנים, המעבר מסיור למודיעין וממודיעין לחקירות זה דבר לא טוב ולא נכון וצריך לגייס את האנשים כסיור ולגייס את האנשים כמודיעין וצריך לגייס את האנשים כחקירות, שני מקצועות שונים לגמרי.

גדעון עזרא: הנושא הנוסף, מה אפשר כן לעשות בשעה זאת.

גדעון עזרא: יש הרבה מאוד תפקידים במשטרה שאפשר לתת לאנשי צה"ל בנושא של מזכירות.

גדעון עזרא: חיילת במזכירות ולא בסיור, זה הדבר שצריך לשכנע את מערכת הביטחון לעשות אתמול.

גדעון עזרא: את כל התביעה המשטרתית, צריך למסור לפרקליטות וכל התובעים המשטרתיים שיחזרו לתפקידים שלהם, אלה דברים שאפשר לעשות אותם מחר בבוקר, בהחלטת ממשלה.

גדעון עזרא: ואני רוצה להגיד לך, יש תפקידים שאפשר לתת לעיריות.

ראובן ריבלין: הורידו את התקנים מהמשטרה.

ראובן ריבלין: נתנו אותם פשוט לפרקליטות, גדעון.

ראובן ריבלין: יורידו את התקנים מהמשטרה.

גדעון עזרא: אדוני, זה לא יורידו, סליחה.

גדעון עזרא: סליחה.

גדעון עזרא: זה שוטר שמגיע ויושב בבית-משפט בכפר-סבא במקום שיהיה בסיור ובחקירות.

גדעון עזרא: אני רוצה להגיד לגבי תפקידים לעיריות.

גדעון עזרא: יש תפקידים – אבטחת בתי-ספר, הכוונת תנועה, כל מיני תפקידים, הפרעה לשכנים – למסור מחר בבוקר לעיריות ולרשויות – ומי שמדבר על משטרה עירונית שיעשה בג'לג'וליה משטרה עירונית, אני רוצה לראות אותו, שיעשה בטייבה משטרה עירונית, אני רוצה לראות אותו.

גדעון עזרא: ואני אומר לכם, צריך בנושא הזה להיות אופרטיבי ורק אופרטיבי, כמובן גם אם צריך השלמת תקציבים – עם השלמת תקציבים.

גדעון עזרא: אנחנו רחוקים מאוד מהעניין הזה.

שמחה הכהן קוק: תודה לכב' יושב-הראש, וליושב-ראש הכנסת ולשרים.

שמחה הכהן קוק: כל הדברים שהאזנתי להם בקשב רב, היו דברים מכובדים, נבונים, חשובים.

שמחה הכהן קוק: אני הייתי רוצה לא הייתי אומר להסיט את הנושא, אלא לתת לו את ההקדמה שבלעדיה אני חושב שכל העבודה, יישא אותה הרוח.

שמחה הכהן קוק: ואני אסביר את דבריי.

שמחה הכהן קוק: נאמר כאן הפסוק שפתח אתו יושב-ראש הכנסת: "שופטים ושוטרים תיתן לך בכל שעריך".

שמחה הכהן קוק: פרשני המקרא הוסיפו כאן פירוש נוסף, שבו אני רוצה לעסוק.

שמחה הכהן קוק: שופטים ושוטרים תיתן לך – פירוש הדבר תעשה אתה את עצמך שופט ואתה תעשה את עצמך לשוטר.

שמחה הכהן קוק: כל אדם חייב לעשות את עצמו למשטרה והוא בית-המשפט של עצמו.

שמחה הכהן קוק: ברגע שבית-המשפט הזה נכשל, זה יעבור לחינוך.

שמחה הכהן קוק: ברגע שהחינוך נכשל, זה יעבור למשטרה.

שמחה הכהן קוק: ברגע שהמשטרה נכשלה, זה יעבור ליס"מ.

שמחה הכהן קוק: השדרות הראשונות נכשלו לכל אורך הדרך.

שמחה הכהן קוק: אני רוצה להציג שאלה הלכתית, יש כאן משפטנים, יאמרו לי מה דעתם.

שמחה הכהן קוק: אדם יוצא לחטוב עצים ביער והוא מביא גרזן, חוטב את העצים, הברזל עף מן הקת והברזל פוגע בראשו של מישהו והורג אותו במקום.

שמחה הכהן קוק: מה אנחנו היינו אומרים על האדם הזה?

שמחה הכהן קוק: מה לעשות אתו?

שמחה הכהן קוק: שוגג?

שמחה הכהן קוק: רוצח בשוגג.

שמחה הכהן קוק: לפטור אותו הביתה?

שמחה הכהן קוק: לשלוח אותו לבית-סוהר?

שמחה הכהן קוק: לא זה ולא זה.

שמחה הכהן קוק: אנחנו שולחים אותו לעיר מקלט, כך אומרת לנו התורה, בזמן שהיינו עם שיושב בארצו.

שמחה הכהן קוק: שלוש ערים כאלה, בעבר הירדן המערבי שאנחנו חלק ממנה עכשיו, גם בעבר הירדן המזרחי שהוא חלק של ארץ ישראל, גם שם שלוש ערים.

שמחה הכהן קוק: עד כמה זמן הוא צריך לשבת בעיר המקלט?

שמחה הכהן קוק: עד כמה?

שמחה הכהן קוק: שנה?

שמחה הכהן קוק: שנתיים?

שמחה הכהן קוק: חמש שנים?

שמחה הכהן קוק: 20 שנה?

שמחה הכהן קוק: כמה?

שמחה הכהן קוק: אני רוצה לדעת כמה.

שמחה הכהן קוק: התשובה היא – עד שהכהן הגדול שכיהן בבית-המשפט באותה תקופה ימות.

שמחה הכהן קוק: מה אתה רוצה מהכהן הגדול?

שמחה הכהן קוק: ריבונו של עולם, מה לו ולכהן הגדול?

שמחה הכהן קוק: אדם רצח באילת, אז ימי הכהן הגדול ימות ועד שהוא לא מת הוא יישאר אסור בבית-הסוהר.

שמחה הכהן קוק: מה הצדיקה בדבר?

שמחה הכהן קוק: והתורה באה ואומרת לנו שכל אלה שעומדים בראשי המערכת, נושאים באחריות ישירה למה שקורה ואני לא פוטר את הרבנים מן הדבר הזה ולא את שרי הממשלה ולא את השרים, כל אחד בתפקידם.

שמחה הכהן קוק: כאן, כשנכנסתי לכאן, שאלתי את ידידי שיושב כאן, מחנכים נמצאים כאן היום?

שמחה הכהן קוק: אמר לי לא.

שמחה הכהן קוק: זה הכישלון.

שמחה הכהן קוק: אבל לא מפני שהחינוך נכשל, מפני שהבית נכשל.

דוד אזולאי: כבוד הרב, יש פה נציגה של משרד החינוך, אנחנו תכף נשמע אותה.

דוד אזולאי: יש.

שמחה הכהן קוק: בסדר.

שמחה הכהן קוק: אני מחפש את המחנכים של העתיד.

שמחה הכהן קוק: על כל פנים, רבותיי, הבעיה היא: עם ישראל לא נולד היום לא נוסד בקיומה של מדינת ישראל ולא כפי שנשיא מסוים אמר שהיא קמה כתוצאה מהשואה, לא דובים ולא יער.

שמחה הכהן קוק: אנחנו קמנו במעמד הר סיני, קמנו באברהם אבינו, מכל השטח הזה מתעלמים לחלוטין וזוהי אבידה בלתי חוזרת ואני אסביר את דבריי.

שמחה הכהן קוק: כשבאים ומדברים על עברים - היינו בגלויות שונות עם גולה מנותק מארצו, מנותק בחלקים רבים גם משפתו ועוד ועוד - ליוותה אותנו תורה אחת ובכל אורך הדרך הזאת עם ישראל מעולם לא היו בו רוצחים, מעולם.

שמחה הכהן קוק: היינו נרצחים אבל לא היינו רוצחים.

שמחה הכהן קוק: מדוע ואיך נולדו הרוצחים מאתנו?

שמחה הכהן קוק: מפני שכל אדם חינך את עצמו ואת בניו שרצח זה הדבר הנורא ביותר.

שמחה הכהן קוק: ידידיי, מוריי ורבותיי, איבדנו את קדושת החיים.

שמחה הכהן קוק: איבדנו את המשכיות ההבנה מה פשר חיי אדם.

שמחה הכהן קוק: אדם לא נברא חינם.

שמחה הכהן קוק: כשאדם קם בבוקר ולפני שהוא נוטל את ידיו ולפני שהוא פוקח את העיניים, הוא אומר משפט קצר שמבטא את כל מה שאנחנו מדברים עליו – מודה אני לפניך, מלך אל חי וקיים, שהחזרת בי נשמתי שנתת בי.

שמחה הכהן קוק: הנשמה הזו טהורה היא, אתה בראתה, אתה יצרתה בי.

שמחה הכהן קוק: נשמותיהן של ילדי ישראל הן טהורות, צריך רק ללבן את השלהבת, ללבות אותה, להגדיל אותה, לבוא ולהתחיל בכל מערכת החינוך מחדש.

שמחה הכהן קוק: אני לפני 30 שנה כשהרציתי בגבעת ברנר בהתנדבות בבית-הספר של הקיבוצים, נתנו לי יום שלם של הוראה בכיתות שם והיתה תוצאה נפלאה מאוד כתוצאה מזה.

שמחה הכהן קוק: אנחנו חייבים להחזיר את המסורת אל תוך כותלי בתי-הספר.

שמחה הכהן קוק: לא רק שלא הוסיפו עליה, גרעו ממנה.

שמחה הכהן קוק: קצצו אותה, מתביישים בה, מבזים אותה.

שמחה הכהן קוק: חייבים אנחנו כולנו, גם כאן בוועדת הפנים, להרים את הכל, כיוון שזהו יסוד כל מערכת החינוך ויסוד ההצלחה.

שמחה הכהן קוק: בלעדי זאת, גם אם נבוא ונציב בכל בית שוטר, גם אם נציב בכל משפחה שוטר, כבר יהיו לנו יותר שוטרים מאשר אזרחים במדינה, לא נצליח לחסום אותה.

שמחה הכהן קוק: לחסום אפשר אם אנחנו נעשה את עצמנו לשוטרים, אנחנו נעשה את עצמנו לשופטים.

שמחה הכהן קוק: רבותיי, עוד דבר אחד אני רוצה.

שמחה הכהן קוק: בכל בתי-הספר בעיר אני עובר ברוך השם בתקופה הזאת.

שמחה הכהן קוק: בעיקר, התחלתי לעבור על נושא אחד שדיברתי עליו, פחדתי שאני, יידו עלי אבנים.

שמחה הכהן קוק: אמרתי: אני מוכרח לנסות את זה ללא דתיים, חלקם אנטי.

שמחה הכהן קוק: באתי ואמרתי: אנחנו רואים בתפילה שלנו שלוש פעמים ביום מגן אברהם.

שמחה הכהן קוק: רבותיי, חברי הכנסת, מה זה מגן אברהם?

שמחה הכהן קוק: אברהם אבינו נפטר, טמון במערת המכפלה לפני 4,000 שנה, מה זה מגן אברהם?

שמחה הכהן קוק: מגן אברהם הכוונה היא שכל יהודי, בלי יוצא מן הכלל, לא משנה אם הוא שומר מצוות או לא, אם הוא צם ביום כיפור או אוכל ביום כיפור, כל יהודי באשר הוא, יש בו ניצוץ של אברהמיות.

שמחה הכהן קוק: אנחנו אברהם אבינו.

שמחה הכהן קוק: חיכיתי שמישהו יקפוץ מהתלמידים, תלמידי י"א, י"ב: הרב תעזוב אותנו עם הדברים האלה, קיבלו את זה באהבה ובאחווה כזאת, זו היתה הצלחה.

שמחה הכהן קוק: לכן אולי, גם אחוז הפשיעה ברחובות הוא קצת יותר קטן מאשר בערים סמוכות.

שמחה הכהן קוק: אחיי ורעיי, בואו נודה על ההזמנה לכאן, אני שמח שהייתי כאן ויהיה השם אלוקינו עמנו, כאשר היה עם אבותינו, אל יעזבנו.

דוד אזולאי: תודה רבה לכבוד הרב, יישר כוח.

אריה ביבי: אדוני, היושב-ראש, יושב-ראש הכנסת, השר, המפכ"ל, מכובדיי חברי הכנסת, האירועים האחרונים הם קשים, כואבים, לכל משפחה שקרה לה אירוע, זה בעצם מאה אחוז אירוע.

אריה ביבי: יחד עם זאת, אני כאן מעל הבמה הזו רוצה לברך את המשטרה ואת העומד בראשה ואת השר לביטחון פנים על הגילויים, על כל פענוחי הרצח שהיו, בעצם הם פענחו את כל מה שהיה כמעט, פרט לאחד אולי.

אריה ביבי: אז אני מברך אותם על זה.

אריה ביבי: יחד עם זאת, כמו שיש לנו מדינה אחת וצריך לזכור שיש לנו רק מדינה אחת, יש לנו גם רק משטרה אחת ואנחנו צריכים לשמור עליה, יחד עם כל ההערות וההארות שיש לנו עליה, צריכים לשמור עליה מכל משמר וכשאני אומר צריכים לשמור עליה, יש הרבה חברי כנסת והרבה אחרים שמצטטים את הספר של ג'וליאני, כאילו זה איזה תנ"ך.

אריה ביבי: אני קראתי את הספר של ג'וליאני.

אריה ביבי: ג'וליאני כשהגיע לניו-יורק, בעצם היתה לו משטרה עירונית מוכנה.

אריה ביבי: מה הוא עשה?

אריה ביבי: הוא לקח את כל זרועות האכיפה.

אריה ביבי: גם כאן הרי, אם אנחנו לא ניקח את כל זרועות האכיפה, אנחנו לא נעשה כלום.

אריה ביבי: משטרת ישראל עושה כל שביכולתה, אבל לא ייתכן שאם שוטר מאחר חמש דקות עם העבריין בבית-משפט, משום מה השופט משחרר את העבריין ולא משנה אם העבריין הוא שודד, העבריין פורץ, העבריין נתן מכות לקשישה, זה בכלל לא חשוב.

אריה ביבי: השוטר איחר, צריכים להעניש את השוטר.

אריה ביבי: להביא אותו לדין, אבל לא לשחרר את העבריין.

אריה ביבי: זה מצד אחד.

אריה ביבי: מצד שני, מה אנחנו עושים?

אריה ביבי: כל העבירות שאפשר להעמיד שוטר לדין משמעתי, אנחנו מכניסים את השוטר לפלילים.

אריה ביבי: יש הרבה עבירות שהשוטר עושה בתוקף תפקידו ובמקום להעמיד אותו לדין משמעתי, שמים עליו את מח"ש ואז מורידים את הביטחון לשוטר ואז מישהו פה דיבר על ראש קטן, שוטר עם ראש קטן.

אריה ביבי: נדמה לי חבר הכנסת גדעון עזרא, השר לביטחון פנים לשעבר, צודק, בהחלט כן, יש שוטר עם ראש קטן כי הוא פוחד לזוז שמאלה וימינה כי מלבישים עליו את מח"ש.

אריה ביבי: אני חושב שגם בנושא הזה צריכים כולנו להתעורר.

ראובן ריבלין: אתה ואסף חפץ אף פעם לא פחדתם ממח"ש.

אריה ביבי: נכון.

אריה ביבי: נכון.

אריה ביבי: כי בזמננו לא היה מח"ש כזה.

אריה ביבי: אני אומר לך.

ראובן ריבלין: אני אומר לך, בהכירי את שניכם, גם היום לא היה לכם בעיה עם מח"ש.

אריה ביבי: אתה יודע מה?

אריה ביבי: המפכ"ל הנוכחי היה, הייתי מפקד שלו ארבע שנים והוא יגיד לך, כשנותנים ביטחון לשוטר, אז הוא שוטר אחר.

נחמן שי: ולפעמים הביטחון הזה קצת עובר את המידה.

אריה ביבי: לא עובר, תסלח לי.

אריה ביבי: אנחנו נותנים לזה לעבור.

דוד אזולאי: רבותיי, הנושא של מח"ש הוא נושא בוויכוח והוועדה קיימה ותקיים דיונים בנושא הזה.

דוד אזולאי: אני לא רוצה להיכנס כרגע, זה לא הנושא.

אריה ביבי: שר המשפטים דיבר קודם, וכאילו שאנחנו כולנו שר המשפטים.

אריה ביבי: שר המשפטים היה צריך לעשות את הדברים האלה בעצמו.

אריה ביבי: הוא שר המשפטים, לא אנחנו, הוא צריך לעשות סדר אצלו ולדעתי צריכים שם לעשות סדר, עם כל המשתמע מכך וצריכים לתת עונשי מינימום.

אריה ביבי: אני רוצה להיות אופרטיבי.

אריה ביבי: קודם כל לגבי המשטרה העירונית, יש לי הרבה מה להגיד וכתבתי את זה לפני שנה וחצי.

אריה ביבי: כתבתי חוברת גדולה בנושא משטרה ואיך ביטחון הפנים צריך להיראות.

אריה ביבי: אדוני, יושב-ראש הוועדה, אני חושב שאתה צריך לצאת מפה בקריאה להקים צוות שבו יהיו חברי כנסת, מפכ"לים לשעבר, ניצבים, שופט, איש אקדמיה, והצוות הזה ייבחן את הנושא הזה, את כל הנושא של המשטרה בצורה מסודרת, כאשר יהיו גם אנשי משטרה מביטחון פנים, גם ישתתפו בצוות הזה, ואז לבוא ולשבת ליד המפכ"ל ולהציע לו כמה הצעות.

אריה ביבי: כי יש כאלה שיודעים איך מסתובב הגלגל, לא המציאו את הגלגל היום.

ראובן ריבלין: כב' היושב-ראש ורבותיי השרים והחברים הטובים הנמצאים פה, אני נאלץ לעזוב את הישיבה בטרם אשמע את ראש אגף מודיעין ואת מנכ"ל משרד ראש הממשלה, אבל רציתי בעקבות דבריו של המפכ"ל לומר דבר אחד ולהעיר את תשומת לבם של כל חברי הכנסת.

ראובן ריבלין: במאבק שפעמים יש בין הכנסת לבין המשטרה, בכנסת הקודמת בוועדת חוקה, חוק ומשפט – מיכאלי היה אתי יחד – התעורר ויכוח רציני ביותר בין המשטרה לבין חברי הכנסת בקשר עם היכולת של המשטרה לקבל ממערכות הסלולאר את המיקום של טלפונים בכל עת שהיא דורשת, כדי למנוע פשע.

ראובן ריבלין: ואני מוכרח לומר שדנינו הגיע אלינו ובתחילת הדרך הייתי בצורה נחרצת נגד רצונה של המשטרה לשמש כאח הגדול.

ראובן ריבלין: הרצח של אותו איש אשר הלך עם בתו ואשתו לתור ולטייל ביום שישי בערב, פוענח רק בגלל שהכנסת מצאה שום שכל ודעת למרות התנגדות חריפה של מיטב בנינו בוועדה, ואני צריך להעיר לתשומת לבם של חברי הכנסת שלפעמים, גם כאשר המשטרה מבקשת בקשה, לא צריך תמיד לומר אפריורי שהדברים אינם נכוחים ונכונים.

ראובן ריבלין: גם תפקידנו כאן, במסגרת ההיערכות ובמסגרת האחריות.

ראובן ריבלין: אני מתנצל על כך שאני חייב להיות בישיבה.

דוד אזולאי: תודה רבה אדוני יושב-ראש הכנסת ואני מודה לך גם על האישור, גם על הנוכחות.

דוד אזולאי: מנכ"ל משרד ראש הממשלה, בבקשה.

אייל גבאי: אדוני היושב-ראש, אדוני השר, המפכ"ל, חברי הכנסת, אנשי משטרה בהווה ובעבר, תודה רבה על ההזמנה.

אייל גבאי: אני לא אקח דווקא מפרשת השבוע הזו, אבל אני כן אקח מדברי תורה.

אייל גבאי: כאשר נרצח אדם ברחובה של עיר ואין יודעים מי רצח, יוצאים זקני העיר, סומכים את ידיהם על עגלה ערופה ואומרים – ידינו לא שפכו את הדם הזה.

אייל גבאי: הרי ברור שלא זקני העיר הם אלו שרצחו, אז למה הם נדרשים לסמוך את ידיהם ולהגיד את המשפט הזה?

אייל גבאי: אומרים המפרשים כי זו היתה אחריותם לדאוג לזה שברחובה של עיר, עירם, לא יירצח אדם.

אייל גבאי: אני חושב שאחריות כל אחד ואחד מאתנו, נבחרים, ממונים, אנשי משטרה וכדומה, לעשות את כל מה שאפשר שאדם לא יירצח ברחובה של עיר.

אייל גבאי: זה לא רק תפקיד המשטרה, זה לא רק תפקיד הפרקליטות, יש הרבה מאוד מערכות שאחריותן להבטיח שדברים כאלו לא יתרחשו ואני אתחיל מלמעלה ואני ארד למטה ואני אגיד מה אנחנו גם עושים בעניינים האלו.

אייל גבאי: תרבות הדיון והוויכוח במדינת ישראל, בין הנבחרים, בין הממונים, בין הפקידים, היא תרבות של כוח, של איומים, היא הולכת ומחמירה, הציבור רואה ולומד.

אייל גבאי: זה כאן אצלנו, אצל כל אחד מאיתנו, בחדרים הללו.

אייל גבאי: אנחנו לא יכולים להתעלם מזה, כי אלו האנשים שהציבור נושא את עיניהם אליו ולומד מהם.

אייל גבאי: החינוך זה ההתחלה ואני יודע ששר החינוך עומד להציג תוכנית בתחילת שנת הלימודים ונושא המאבק באלימות והחינוך לאי-אלימות הוא חלק נרחב בתוכניתו של שר החינוך וגם זה נעשה.

אייל גבאי: המשטרה.

אייל גבאי: אנחנו ביחד עם המשרד לביטחון פנים אכן, כמו שדיברנו, מקדמים את נושא השיטור העירוני ויש אכן שאלות על מודל ההפעלה והדרך הנכונה שבה הנושא יופעל ואנחנו עמלים על השאלות האלו ואכן ראש הממשלה חרט את הנושא וזה אחד הנושאים הראשונים שהיה על סדר יומה של הממשלה ו-ועדת מנכ"לים אמורה לחזור בקרוב לממשלה עם המודל הזה.

אייל גבאי: תוספת שוטרים, האוצר הכיר בחשיבות של הנושא, הקצה עוד 1,500 שוטרים בשנים הקרובות.

אייל גבאי: יש תוספות שכר לשוטרים בשטח, בין 20% ל- 30%, אני יודע, אדוני המפכ"ל ואדוני השר, שהייתם רוצים יותר, אבל מגוון האילוצים שגם אתם חברי הכנסת ובדיונים אחרים אנחנו נדון על נושאים אחרים וגם שם תוספת חשובה בחינוך, בבריאות, בכל מקום אחר, במגוון האילוצים זה הרבה מאוד.

אייל גבאי: החקיקה.

אייל גבאי: הצביע על זה יושב-ראש הכנסת, אנחנו כל הזמן נעים בין המתח של הרצון להילחם בפשיעה, לבין שמירת זכויות האזרח ושמירת זכויות הפרט היה חוק המאגר הביומטרי, דברים כאלה ואחרים.

אייל גבאי: המתח הזה בסופו של דבר, כאשר נעים במטוטלת, יש מצב שבו אינטרסים מסוימים נפגעים ואנחנו צריכים להיות ערים לכך.

אייל גבאי: שיתוף פעולה בין רשויות חוקרות, שר המשפטים קידם את העניין הזה, יש שיתוף פעולה עם רשויות חוקרות נוספות במדינה.

אייל גבאי: אני לא אגע בזה, נדרשנו גם לסוגיה הזאת כדי להבטיח שאכן שיתוף הפעולה הזה יהיה יעיל.

אייל גבאי: יש לעשות גם במערכת התביעה ומערכת השיפוט.

אייל גבאי: בסיכומו של דבר, כל אחד מאתנו נדרש להכות על החזה שלו ולא על החזה של האחר.

אייל גבאי: זה לא יהיה פיתרון קסמים ביום אחד, אבל בסופו של יום נוכל לסמוך את ידינו ולהגיד – ידינו לא שפכו את הדם הזה.

אייל גבאי: תודה, היושב-ראש.

דוד אזולאי: אדוני המנכ"ל, האם בדעתכם בממשלה לקיים דיון חירום בנושא של הגברת האלימות בשבועיים-שלושה האחרונים?

אייל גבאי: בהחלט, ביום ראשון הקרוב יתקיים דיון כזה בממשלה וועדת השרים לענייני השיטור העירוני, גם היא תתכנס בשבועות הקרובים, כדי לקדם את המודל הזה שאני חושב שהוא בשורה מאוד חשובה, במיוחד בנושאים שאנחנו עוסקים בהם.

אחמד טיבי: אדוני היושב-ראש, לפעמים יש מקרים שבהם המשטרה אשמה, היא לא נמצאת בסביבה, היה עדיף שהם יהיו בסביבה כדי למנוע פשע או מעשה רצח.

אחמד טיבי: יש מקרים וזה הוזכר על-ידי נדמה לי השר או המפכ"ל - והם נכנסים לסטטיסטיקה - למשל אדם מבקש סיגריה ממישהו וההוא לא נותן לו ואז הוא דוקר אותו.

אחמד טיבי: 1,000 שוטרים לא יכולים למנוע דבר כזה, ולכן יש אלימות שאי-אפשר למנוע, זו אלימות בסיסית בבני-אדם, צריך לטפל באופן חברתי, סוציולוגי, סוציופתי באנשים סוציופתים כאלה.

אחמד טיבי: אבל כאשר יש צורך שהמשטרה תקצה משאבים, יש להתייחס לכך.

אחמד טיבי: יש שלושה אלמנטים, הוזכרו שניים מהם, שלושה אלמנטים שצריך להיאבק בהם, כי ה- Byproduct שלהם זה עלייה במפלס האלימות – סמים ואלכוהול, אמצעי לחימה – נשק, ובסוף – כסף, שזה לא הוזכר.

אחמד טיבי: זה האלמנט השלישי, כסף שמסתובב בעולם התחתון, שהוא תוצאה של הפשיעה הזאת.

אחמד טיבי: שלושת הקודקודים, הצלעות האלה, הם שמזינים את האלימות ומעלים את מפלס האלימות בחברה הישראלית.

אחמד טיבי: אני אתייחס לנשק שמסתובב חופשי.

אחמד טיבי: גם נשק שהוא מאושר הוא בעייתי וגם נשק שהוא נשק לא חוקי שנמצא בידי עבריינים או בידי אזרחים סתם.

אחמד טיבי: אנשים שרוכשים נשק כדי לגונן על עצמם, כדי להפחיד אחרים, כדי שיהיה נשק בבית או ברכב, זה דבר חמור.

אחמד טיבי: בזה המשטרה עדיין לא מצליחה להיאבק.

אחמד טיבי: השאלה אם זה נמצא בראשית סדר העדיפויות של משטרת ישראל, להיאבק בנשק החופשי המסתובב, כמעט בכל יישוב.

אחמד טיבי: יש למגר את התופעה הזאת של שימוש בנשק.

אחמד טיבי: אני חוקקתי חוק בכנסת הקודמת של החרפת הענישה על שימוש בנשק באירועים.

אחמד טיבי: החוק הזה לא נאכף.

אחמד טיבי: החוק הזה לא נאכף.

אחמד טיבי: יש נשק בחתונות, לפעמים גם נפגעים מוזמנים.

אחמד טיבי: או באירועים אחרים, לאו דווקא חתונות.

אחמד טיבי: יש חוק, יש פה החמרת ענישה, יש כלי בידי המשטרה, למה לא אוכפים את החוק הזה?

אחמד טיבי: המשטרה, למה לא אוכפת את החוק הזה?

אחמד טיבי: זה אחד.

אחמד טיבי: אני רוצה להתייחס לאספקט שרמז אליו או דיבר עליו אדוני היושב-ראש, חבר הכנסת גדעון עזרא והשאלה שאני רוצה לשאול את המפכ"ל, האם 17 רציחות בשבועיים האחרונים?

אחמד טיבי: זה הסטטיסטיקה?

אחמד טיבי: זה השיא שהיה בשנים האחרונות או היו תקופות שהן יותר קשות מבחינת אלימות?

אחמד טיבי: נדמה לי שהיו תקופות יותר קשות, נדמה לי שהיום אנחנו לא נמצאים בשיא, אבל מה חדש?

אחמד טיבי: הדיווחים בתקשורת, ההעצמה, הדיווחים, לשים את הנושא במוקד העניין הציבורי, זה בסדר.

אחמד טיבי: אבל מי אמר, אגב, רצח הוא רצח, הוא דבר מתועב.

אחמד טיבי: גם רצח בתל-ברוך, גם רצח נורא בכל מקום, אבל מקרים כאלה, אדוני – אני לא קורא בעיתונים למשל על טייבה וטירה, רציחות שאתם מכירים אותם והם לרוב לא מפוענחים, לרוב הם לא מפוענחים באופן כל-כך מהיר, כל-כך אקטיבי כמו שנעשה במקרים האלה.

אחמד טיבי: אבל אותם רוצחים, כשרוצחים יהודי ביישוב יהודי, תוך חמש דקות, תוך חמש שעות, הם מובחנים.

אחמד טיבי: אני אתן מקרים שהיו בטייבה, אתן לכם סטטיסטיקה שלי.

אחמד טיבי: אני אתן לכם את הסטטיסטיקה מהיישוב טייבה.

אחמד טיבי: כאשר היה סכסוך הדמים המוכר לפני מספר שנים, שטוב שהוא הסתיים, היו שם בתקופה מסוימת 13 רציחות, מתוכם אחד של יהודי שבא למוסך כדי לקנות דברים, בא באופן לא חוקי.

אחמד טיבי: הוא נרצח.

אחמד טיבי: תוך מספר שעות עלו על מי שעשה את זה.

אחמד טיבי: אבל 12 הרציחות הנוספות, כנראה על-ידי אותם אנשים, או אותה קבוצה, עדיין לא פוענחו.

אחמד טיבי: יש בעיה.

אחמד טיבי: האלימות היא וירוס מדבק, אלימות היא חמורה כשהיא בטייבה, אבל כשהיא עוברת לכפר-סבא היא מעניינת אתכם יותר, כי היא פוגעת ברוב, בקבוצה השלטת, קבוצת הטוב.

אחמד טיבי: לכן, יש להתייחס בחומרה לכל מעשה פשע, גם כשהוא נמצא בתל-ברוך והוא מזוויע וגם כשהוא נמצא בטירה וטייבה ולמגר את הפשיעה הזאת.

דוד אזולאי: תודה רבה.

דוד אזולאי: תודה.

אחמד טיבי: אסיים במשפט אחד.

אחמד טיבי: דיברתי על העצמת הפשיעה באמצעי התקשורת.

אחמד טיבי: תגידו, איך אני יכול להסביר את היחס השונה לפושעים או לעבריינים, למשל במקרה של האשראי לרמטכ"ל, איך זה ששני החשודים הערביים, השמות שלהם מתפרסמים, יודעים מאיפה הם, מקלנסאווה ובקעה, יודעים מה השמות שלהם, אבל החייל עדיין נשאר בגלל צו איסור פרסום ללא שם.

אחמד טיבי: מה הסיבה?

אחמד טיבי: מה הסיבה?

אחמד טיבי: חייל בכיר?

אחמד טיבי: סיבה ביטחונית?

אחמד טיבי: מה, יש לו שם טוב יותר מאשר שני אלה?

אחמד טיבי: דווקא הוא עשה עבירה חמורה יותר.

אחמד טיבי: אגב, מאז, הדיווחים בקלנסאווה, על הדיונים במטכ"ל, משביעי רצון.

אחמד טיבי: נקודה אחרונה.

אחמד טיבי: טיפול של המשטרה במפגינים.

אחמד טיבי: אני רוצה לציין את האיפוק הרב של השוטרים בטיפול בהפגנות שבהם נפצעו עשרות שוטרים בשבת בעיר הבירה, שותקה עיר הבירה ואפילו מפגין אחד לא נורה ולא נפגע.

אחמד טיבי: אני רוצה לציין לשבח, אדוני המפכ"ל, את האיפוק הזה.

אחמד טיבי: מי ייתן והאיפוק הזה יהיה איפוק שיעבור למקומות אחרים במדינת ישראל.

דנה פוגטש: אדוני יושב-הראש תודה על ההזמנה ואנחנו מברכים על הדיון.

דנה פוגטש: דבר אחד היה לי מאוד חסר בדיון הזה וזאת העובדה שלא מדברים פה על אמון הציבור כציבור אבסטרקטי, כיוון שלכל פשע כזה יש קורבן שהוא בן-אדם ולכל אדם שהוא קורבן יש משפחה שגם היא נפגעת כתוצאה מהפשע הזה.

דנה פוגטש: ואת זה כולנו שכחנו היום בדיון.

דנה פוגטש: אדוני, מנכ"ל משרד ראש הממשלה, זכויות הפרט הן לא רק זכויות הנאשם כמו שלפעמים חושבים בטעות במדינת ישראל.

דנה פוגטש: זכויות הפרט הן גם זכויותיהם של הקורבנות במדינת ישראל והגיע הזמן שניתן על כך את הדעת.

דנה פוגטש: היום מדינת ישראל לא מסייעת לקורבנות האלה לא בסיוע נפשי, לא בסיוע כלכלי ולא בסיוע משפטי ואם יש קריאה אחת שצריכה לצאת מהוועדה הזאת היום, היא גם להסתכל על הקורבנות ולא רק על העבריינים.

דנה פוגטש: לא צריך רק למנוע את הפשעים, צריך גם לדאוג לאלה שנשארים מאחור.

דנה פוגטש: כיוון שבחברה הישראלית שלנו היום יש שכבה מתרחבת והולכת של נפגעי עבירה וכל משפחה של קורבן שרואה לא רק שהפשע לא נמנע אלא שגם אף אחד לא עוזר להם לאחר מכן, היא עוד משפחה מתוסכלת, היא עוד משפחה שמאבדת את האמון ולא צריך בכלל לדבר על כך שיש לנו פה גם כר פורה ובטוח אפילו לעבירות עתידיות וגם את זה אנחנו רואים לצערנו הרב.

דנה פוגטש: ולכן, אני מבקשת מאדוני היושב-ראש לצאת עם הקריאה הזאת כאן היום לעזור לקורבנות האלה.

דוד אזולאי: תודה רבה, אני מודה לך.

דוד אזולאי: חברת הכנסת פאינה קירשנבאום, בבקשה.

פניה קירשנבאום: אדוני היושב-ראש, אדוני השר, חבריי חברי הכנסת ואורחים נכבדים.

פניה קירשנבאום: האמת שרציתי להתחיל ממשהו אחר, אבל דבריו של המפכ"ל גרמו לי לענות על מה שאתה אמרת.

פניה קירשנבאום: אתה אמרת שלפי הסטטיסטיקה יש ירידה באלימות או בפשיעה ואני רוצה להגיד לך שהתחושה האישית שלי, שבעשר שנים אני איבדתי את הביטחון האישי ברחובות של מדינת ישראל ואולי מה שאנחנו קוראים סטטיסטיקה, בשבילנו אולי זה 30% או 40% ירידה או הצלחה, אבל כל משפחה נפגעת בשבילה זה 100% כישלון ואני לא רואה בזה רק כישלון של המשטרה, אני רואה את זה ככישלון של ההנהגה המדינית בכלל ואומר למה כוונתי.

פניה קירשנבאום: אנחנו דיברנו פה היום על כל הנושא הזה וכל אחד אומר מה היה ומה קורה ואני חושבת שהגיע הזמן שאנחנו באמת נגדיר איך אנחנו רוצים שזה יהיה ואני דבר ראשון הייתי מגדירה את זה כפרויקט לאומי.

פניה קירשנבאום: אני חושבת שהגיע הזמן שבאמת נגדיר את הבטחת הביטחון האישי שלנו, של כל האזרחים אני מתכוונת, כפרויקט לאומי ומכיוון שזה פרויקט לאומי, הייתי מרכזת בו או מטילה בו אחריות לכמה משרדי ממשלה ולא רק על המשרד לביטחון פנים.

פניה קירשנבאום: הייתי אומרת שגם משרד הפנים צריך להיות שותף למאמץ הזה וגם משרד האוצר, אין לי ספק שחייב להיות שותף למאמץ הזה.

פניה קירשנבאום: והפרויקט הזה צריך לכלול מספר תחומים שהם חייבים להיות בתוכו.

פניה קירשנבאום: דבר ראשון, ברור שזה אכיפה, וזה צריך להיות תחת המשרד של ביטחון הפנים.

פניה קירשנבאום: צריך להיות ענישה, שזה שייך אולי לפרקליטות ולבתי-המשפט, אבל עדיין זה במשרד שלכם.

פניה קירשנבאום: בשני נושאים אחרים שזה הרתעה ומניעה, הייתי רוצה טיפה להרחיב.

פניה קירשנבאום: כשאני מדברת על הנושא של ההרתעה, אני בזמן האחרון ביקרתי במספר ערים ופגשתי ראשי ערים ויש עיר שכבר הקימה לעצמה שיטור עירוני.

פניה קירשנבאום: אני לא רוצה באמת להיכנס מה יותר טוב, האם זה משטרה עירונית או שיטור עירוני או איך זה צריך לעבוד, אני לא מקצועית בתחום ולא רוצה להביע דעה.

פניה קירשנבאום: אבל במקרה הזה, ראש העיר לקח, בנה, מכיוון שזאת העיר שלא מקבלת מענקי איזון, היא יכולה לעשות מה שהיא רוצה, היא מכוונת את האמצעים שלה בעצמה.

פניה קירשנבאום: הוא הקים ניידות עם חבר'ה צעירים שהשתחררו מצה"ל, סך-הכל 27 איש שעובדים אצלו בשיטור הזה.

פניה קירשנבאום: דרך אגב, בניידות שלו נמצא שוטר שלכם יחד עם הסייר שלו.

פניה קירשנבאום: בשנתיים האחרונות האלימות ירדה ב- 47%.

פניה קירשנבאום: אז לא משנה איך אנחנו מגדירים את זה.

פניה קירשנבאום: אבל מה קורה בערים שהחליטו שהם חייבים את השיטור הזה או את הפרויקט הזה, לא משנה מה, ועדיין הם תלויים במענקי איזון של משרד הפנים, אז משרד הפנים קובע שאם יש להם, אם בסדר העדיפות שלהם הם יכולים לקבוע שביטחון הפנים של התושבים יותר חשוב מדברים אחרים, אז הוא מקזז להם מענק איזון.

פניה קירשנבאום: אנחנו שוב נופלים לבעיה הזאת של השלטון המקומי וחייבים לתת לזה את הדעת.

פניה קירשנבאום: משרד הפנים ומשרד האוצר חייבים להיות שותפים בפרויקט הזה, כי כל אחד חייב לתת את הדעת על הנושא של הביטחון של האזרחים שלנו.

פניה קירשנבאום: מניעה.

פניה קירשנבאום: אנחנו חייבים לטפל וכולם קראו את זה, אני לא רוצה לחזור על הנושא של השימוש באלכוהול וגם בסמים, אנחנו חייבים לתחזק את הרשות שמטפלת בנושא הזה ולתת לה יותר כוח לידיים ורוצים להתייחס לחינוך, אני לא אחזור על הנושא של החינוך.

פניה קירשנבאום: משפט סיכום, אני רוצה לצטט רק את המשפט שאמר לוחם הצדק הידוע במדינת ישראל לא תמיד אני מסכימה אתו אבל במקרה הזה אני כן מסכימה אתו וזה אמר אמנון אברמוביץ'.

פניה קירשנבאום: הוא אמר בכתבה שלו שהגיע הזמן שמדינת ישראל פחות תתעסק בעבירות של צווארון לבן ותתעסק יותר בצווארון השחוט של האזרחים שלה.

דוד אזולאי: נמצאת אתנו גב' לרה מארגון משפחות נרצחים ונרצחות, היא עצמה קורבן אלימות, בבקשה.

לרה צילמן: אני מודה ליושב-ראש הוועדה שהזמין אותי וחבריי היקרים, משפחות שכולות.

לרה צילמן: כל אחד מהנוכחים כאן מאחוריי ומולי איבד את היקר מכל, בן, בת ואב במעשי רצח אכזריים במשך השנים האחרונות ואנחנו מייצגים את החברה כולה ומעשי רצח ממגוון רחב של מעשי רצח, רצח על-ידי בן-זוג, רצח ברחוב, על-ידי דקירת סכין, במקלות וזריקת אבן וירייה.

לרה צילמן: התפלאתי לשמוע על הסטטיסטיקה שהובאה על-ידי מפכ"ל המשטרה, שציין שמשהו כמו 70 מקרי רצח בשנה.

לרה צילמן: בפרסומי המשטרה הממוצע הוא 170 מעשי רצח - - -.

קריאה: 120.

לרה צילמן: 120, לא חשוב.

לרה צילמן: בכל אופן, המשפחה של כל נרצח נהרסת במעגליה הרחבים וכל רצח חדש הורס אותנו כאילו יקירנו נרצחים מחדש ואנחנו בשבועות האחרונים עוסקים בביקורי תנחומים אצל המשפחות הטריות שמצטרפות למעגל השכול וכל פעם נדהמים שאף גוף ואף גורם ממשלתי לא מושיט להם שום סיוע, למעט מרכז נוגה שקודם הוצג על-ידי ד"ר דנה פוגטש.

דוד אזולאי: הייתי מציע לך, אולי תדברי יותר בנושא של מערכת המשפט והענישה, זה הנושא החשוב יותר.

לרה צילמן: לנושא הזה אני רוצה להגיע עכשיו.

לרה צילמן: אנחנו בטוחים במאה אחוז שיש מה לעשות גם במערכת אכיפת החוק, החל מאכיפת החוקים הקיימים, רבים נרצחו על-ידי דקירת סכין, מי אוכף סכין נגד נשיאת סכינים?

לרה צילמן: מי בודק מי נושא עליו סכין בכניסה למוסדות ציבור, הנה צחי יעקב נרצח בקניון בת-ים על-ידי דקירת סכין.

לרה צילמן: מי אוכף מעצר בית שהרוצח של צחי יעקב היה במעצר בית ובמקום זה, הסתובב עם סכין בקניון בת-ים?

לרה צילמן: מי אחר-כך נותן עונשים מרתיעים ומדברים שאנחנו מבחינה סטטיסטית במקום טוב באמצע בין אומות העולם.

לרה צילמן: באומות העולם אין פיגועי טרור, אין מלחמות, ואנחנו, מדינת ישראל לא יכולה להרשות לעצמה מותרות שתהיה גם פשיעה כל-כך נוראית.

לרה צילמן: ואחרי זה בא המשפט עצמו ומגיעים להסדרי טיעון שמסבירים שזה איזה שהוא הכרח בל יגונה, אבל בפועל, הרוצחים שרצחו למשל את אביו של דורון זילברשפון במקלות ובזריקת אבן, אחד חופשי וזה קרה רק ב- 2008, אחד חופשי והשני נידון רק לעשר שנות מאסר בהסדר טיעון.

לרה צילמן: אחרי זה, עושים בדיקות פסיכיאטריות, מאשפזים והרוצח יוצא לחופשות מהאשפוז והמערכת לא דואגת להחזיר אותו למשפט ולשפוט אותו, למרות שהוא כשיר לעמוד לדין.

לרה צילמן: ואחרי זה, אם מתמזל המזל והוא הורשע בהריגה, אז הריגה זה מקסימום עשר שנים שלעתים רחוקות מאוד משתמשים בעונש כל-כך גבוה ויושבת ועדה בראשות פרופ' קרמניצר כבר למעלה משנה ואנחנו ממתינים למסקנות שיהיה מדרג מעשי עונש, שיהיה גם רצח מדרגה שנייה.

לרה צילמן: אנחנו פונים גם לראש הממשלה, שהמנכ"ל שלו היה כאן, ולשרים ולחברי הכנסת, להמשיך בצורה שיטתית ולא להרפות ולהמשיך גם בחקיקה וגם באכיפת החוקים הקיימים וגם בסיוע לקורבנות, שישדר מסר בלתי מתפשר לחברה כולה.

נחמן שי: אני רוצה לומר כמה מילים לחדר המתרוקן והולך הזה והוא בעצם מספר את הסיפור כולו, כי אחרי שחברים אחדים באו ואמרו את דעתם, הם מיצו כנראה את העניין והלכו לדרכם, מי שנשאר זה באמת האנשים שלובשים תכלת ואלה ימשיכו להיאבק והם ימשיכו לשאת גם את המשא הזה כנראה על גבם וזה נותן לי באמת תחושה באמת קשה של תסכול ושל חוסר אונים לא רק כחבר כנסת אלא כאזרח במדינה, בסופו של דבר נוכח אי-האכפתיות שמלווה את התופעה הזאת שגם עם קצת מזל רע זה מין ריכוז כזה שיכול מאוד להיות שקצת יתפרש על הציר השנתי יתברר שזה לא חורג מהסטטיסטיקה.

נחמן שי: אבל יש פה איזה שהיא תופעה שבסופו של דבר מקרינה למה אנשים לא מאמינים בסוף למה שהם שומעים ומה שהם רואים, כי הם רואים שמסתפקים בכמה מילים, בכמה הצהרות, ולצערי הרב, בעיקר שר המשפטים שהלך וגם קצת השר לביטחון פנים, אמרו את שלהם אבל לא השאירו אותנו עם שום תחושה שהם הולכים לעשות שינוי רציני.

נחמן שי: אני רוצה להצטרף לידידי אריה ביבי ולומר שלמשטרה יש הישגים גדולים, המפכ"ל, גם בפענוחים.

נחמן שי: אנחנו לוקחים את זה for granted שחמש שעות אחרי רצח כולם היו לכם בידיים, זה לא דבר שהוא מובן מאליו.

נחמן שי: אני בעצמי הרהרתי בהישג הזה ואני גם משוכנע שאתם תפענחו את כל המעשים האחרים, אין לי ספק, אני אומר לך יש לי באמת אמון בעבודה שאתם עושים ואני גם רוצה לומר עוד, אני לא חושב, ידידתי פאינה, שהצווארון האדום הוא יותר חשוב מהכחול או הלבן.

פניה קירשנבאום: לא אמרתי שיותר חשוב.

נחמן שי: לא, אני חושב שהעבודה שהמשטרה עשתה - ואני מדבר אליך גם ניצב יואב סיגלוביץ' - שהיא עשתה בפענוח של פשעים אחרים או עבירות אחרות במדינת ישראל בשנים האחרונות, הם הישגים שמנקים את מדינת ישראל לא רק מעבריינות אלא גם מתופעות של פשע לבן ובדרכים הבכירים וכו' לא ניכנס לכל עניין ועניין.

נחמן שי: המשטרה עשתה בדברים האלה דברים מאוד חשובים ותרמה תרומה גדולה לאווירה הציבורית במדינת ישראל.

נחמן שי: אי-אפשר לזלזל בזה ואי-אפשר לשכוח את זה כשאנחנו באים לדיון הזה.

נחמן שי: אז לכן אני מרגיש חובה להגיד את זה, כי יש איזה נטייה לזרוק ואתם כמובן נשארתם לבד במתכונת הישראלית המקובלת.

נחמן שי: העניין הבא הוא הסטטיסטיקה.

נחמן שי: אני חושב שהסטטיסטיקה לא מדויקת, כל אחד מאיתנו יגיד לך שכשהוא מעורב באיזה שהוא חילופי דברים שלפעמים מתדרדרים לאיזה קצת חילופי מהלומות או איזה פריצה קלה, לא מתלוננים.

נחמן שי: לא מתלוננים כי יודעים, והשוטר אומר – עזוב, אם אין נפגעים אני לא יכול.

נחמן שי: יש לי X נושאים על סדר היום, אני לא יכול.

נחמן שי: וזה מסביר אולי שהסטטיסטיקה שהיא גם די מפחידה, היא לא הולכת לקיצוניות היותר גבוהה.

נחמן שי: צריך לעשות פה משהו שאנשים יבינו שגם אלימות מילולית שמידרדרת מהר מאוד גם לאיזה חילופי מכות קלים, היא כן נושא שהמשטרה מעוניינת בו, מטפלת בו ומרתיעה ממנו, כי זה כנראה פשע לבן כזה, לבן שחור פה מתערבב לי, אבל תחושה שגם בדברים היותר, במירכאות, "קטנים", הם הרבה מאוד מקרינים על תחושת אי-הביטחון שישנה.

נחמן שי: נקודה שלישית היא באמת - אני לא יודע מה תעשה הממשלה ביום ראשון, ואגב אני לא פוטר ממשלות קודמות, זה לא עניין פוליטי זה לא עניין פוליטי זה לא שייך, אני אומר לך את זה באחריות, אני לא מאשים את הממשלה הזאת, אני מאשים ממשלות לאורך זמן שהזניחו את החזית הזאת.

נחמן שי: אבל באמת חייב לבוא מאמץ לאומי, שיהיה גם כפי שהציע המפכ"ל, לנצל את נקודת הזמן הזאת, כדי לשפר את המשטרה ולתת לה אמצעים.

נחמן שי: גם בכוח-אדם וגם באמצעים אלקטרוניים ואמצעים אחרים שעולים הרבה כסף ויקרים וכו', המשטרה זקוקה לזה, זה יסייע כמו מה שקרה ביום שישי בלילה.

נחמן שי: מילה אחרונה, אני מבקש מכם, אנחנו נפעל גם אני מקווה דרך הכנסת, עניין צווי איסור הפרסום שאתם מוציאים ביד רכה הוא בעייתי.

נחמן שי: אני אומר את זה בכנות.

נחמן שי: יש לי רושם שהתגובה המיידית היא להוציא צו איסור פרסום.

נחמן שי: צריך לשקול את זה היטב.

נחמן שי: אני לא אומר ש-לפעמים יש חקירה עדינה, אתם רוצים להסתיר אותה, זה מקובל.

נחמן שי: אבל זה צריך להיות מאוד זהיר, מוגבל בזמן, לא לתת לזה לרוץ, זה יוצר גם תחושה שלפעמים המשטרה רוצה להסתיר מאחורי צווי איסור הפרסום אולי דברים שהיא לא עשתה, אולי כל מיני תופעות שאולי לא נוחות לה.

נחמן שי: את זה אתם צריכים, לדעתי, לשקול היטב לפני שאתם מבקשים.

נחמן שי: תודה רבה.

דוד אזולאי: תודה רבה.

דוד אזולאי: נציג מרכז השלטון המקומי, מר אבי נעים.

אבי נעים: אדוני היושב-ראש.

אבי נעים: אני יושב-ראש ועדת הביטחון בשלטון המקומי.

אבי נעים: אני גם יושב בדיונים בוועדת השרים עם אייל גבאי, מנכ"ל משרד ראש הממשלה ועם המשרד לביטחון פנים, אתמול היה לנו דיון ארוך מאוד של כמה שעות ואנחנו שותפים מלאים לעניין הזה.

אבי נעים: הדיונים הם דיונים חשובים אבל אם לא נצא מפה עם החלטות אופרטיביות בטווח הזמן הקצר, לא ישתנה מאום.

אבי נעים: מבחן התוצאה הוא כזה שבמדינת ישראל היום, למה שאנחנו מגדירים כעבירות איכות חיים, פריצות, ונדליזם, אלימות, נהיגה פרועה ברחובות הערים, כמעט ואין מענה.

אבי נעים: אין לנו תלונות למשטרה, אנחנו עובדים בשיתוף פעולה מלא עם המשטרה, אנחנו גם רוצים להיות גורם מסייע למשטרה.

אבי נעים: השלטון המקומי, כולנו יודעים, הוא אי-היציבות השלטוני לצערנו הרב, כמעט היחיד במדינת ישראל.

אבי נעים: אנחנו נמצאים שם שתיים ושלוש קדנציות, אנחנו היחידים שיכולים להוביל תהליכים, אנחנו גם היינו עדים לכל מיני רפורמות, דוברת וכן הלאה, שנקטעו באבן בגלל חילופי שלטון.

אבי נעים: ולכן אנחנו באים ואומרים – יש לנו את יכולת הביצוע, אנחנו שם, אנחנו מכירים את הבעיות בצורה האינטימית, תיעזרו בנו.

אבי נעים: השיטור העירוני והסמנטיקה כרגע לא משנה, השיטור העירוני הוא כזה שצריך לתת בסופו של דבר את הפיתרון לבעיות שעליהן אנחנו מדברים.

אבי נעים: נוכחות של שוטרים ברחובות, נוכחות של שוטרים בשעות שאנחנו יודעים להגדיר, בימי חמישי מעשר בלילה עד שלוש לפנות בוקר, בימי שישי, בבקרים משבע וחצי עד שמונה ורבע ליד מוסדות החינוך, אנחנו מוטת שליטה שיכולים לעזור ולפנות בעצם את משטרת ישראל גם לעסוק בדברים החשובים – במשפחות הפשע, בסמים.

אבי נעים: זה צריך כמובן לבוא לצד חקיקה.

אבי נעים: בעיה מרכזית שאני מזהה כראש רשות וכמי שעומד בראש הוועדה, זה בעיית האלכוהול.

אבי נעים: בעיית האלכוהול, צריך לתת לה פיתרון חקיקתי מיידי.

אבי נעים: צריך להבין שהגבלת הגיל, הגבלת שעות המכירה, הגבלת השתייה ברחובות – אלו דברים אופרטיביים מיידיים שצריכים לעבור בחקיקה ויפתרו במידה רבה את הבעיות.

אבי נעים: יש פה מצב של אי-שוויון במדינת ישראל.

אבי נעים: מדברים פה על משטרות עירוניות שקמו, אין משטרות עירוניות.

אבי נעים: יש מליציות מקומיות של רשויות שיש להן כסף, במגזר החרדי, בפריפריה, במגזר הערבי, ברשויות קטנות שאין להם תקציבים, אין יכולת לתת פיתרון ולכן הפיתרון צריך לבוא מהשלטון המרכזי.

אבי נעים: משפט סיכום.

אבי נעים: נושא התקצוב הוא קריטי לעסק הזה ואני אומר פה, אם התקצוב בסופו של דבר יש למישהו כוונה להעמיס את זה על האזרחים בצורת מס, העניין הזה נדון לכישלון מראש.

דוד אזולאי: או על הרשויות המקומיות, לחילופין.

אבי נעים: זה אותו דבר, מבחינתנו.

דוד אזולאי: אני אגיד את זה במקומך כי אחר-כך זה מגיע לשולחן שלנו.

אבי נעים: אנחנו יושבים בהרבה מאוד דיונים שאתה מוביל בכישרון רב ואנחנו גם מאוד מעריכים את המעורבות שלך בעניין, אבל העניין של השיטה להעמיס הכל על האזרחים, לא יפתור את הבעיה, רק ינציח אותה.

דוד אזולאי: בבקשה, חבר הכנסת אילן גילאון.

אילן גילאון: אמר כבוד הרב פה מרחובות דבר של טעם אני חושב שהיישומים שלו, אני לא בטוח אם אני מסכים, יש פה בעיה בקדושת החיים באופן מאוד בסיסי.

אילן גילאון: אנחנו חברה אלימה בסופו של דבר, למרות מה שאמר המפכ"ל פה.

אילן גילאון: אנחנו מאוד מאוד מטפחים את הפולחן של החזק, את הפולחן של הרומס, אנחנו חיים במציאת קלת הגה, קלת דעת, קלת הדק, כל הדברים האלה הם קשורים.

אילן גילאון: בסך-הכל, יכול להיות שהפגישה הזאת תהיה עוד פגישת יורצייט אחת, אדוני היושב-ראש, משום שאנחנו מתכנסים לפגישות שנקראות: "הכיצד יעלה על הדעת" ובסופו של דבר יוצאים מכאן ולא קורה כלום, לי אין בעיה ממש עם המשטרה, האמן לי.

אילן גילאון: יש לי בעיה עם המשטרה כמו שיש לי בעיה עם העיקרון של פני הדור כפני הכלב, במה שפשה בחברה הזאת, בתרבות של להסתדר, בתרבות של קומבינה, בתרבות של חברה עצבנית, של אנשים שאומרים לעצמם שמונה פעמים ביום ש-אני אלך לעזאזל.

אילן גילאון: זאת בעיה מאוד בסיסית, שצריך לטפל בה בכל המערכות ומישהו אמר טיפול רב-מערכתי, אז הוא לגמרי צודק.

אילן גילאון: אנחנו מדינה עצבנית שגם נמצאת במצב ביטחוני מסוים הרבה מאוד שנים.

אילן גילאון: אני יכול להעיד על הבנים שלי שחזרו מאותו שירות, חלק מהם עושים אותו בשטחים היום, כיצד הם חוזרים הביתה ואני חושב שיש לדבר הזה השפעה.

אילן גילאון: אם אנחנו לא נראה מה האחריות שלנו וכל אחד יחפש מי השוטר במערכת השנייה או מי השופט במערכת השנייה, יש לנו באמת באמת בעיה.

אילן גילאון: לכן אנחנו היום באמת, קודם כל כחברה, רחוקים מאוד מלהיות טהורה, פעורה לכל מיני גורמים אחרים.

אילן גילאון: אני רוצה להיות קונקרטי בשלושה דברים שנדמה לי שחשוב שיצאו מכאן.

אילן גילאון: אחד, באופן חקיקתי מיידי, צריך לגמור את הנושא של ההשוואה בין קורבנות עבירה לקורבנות טרור, ממש כך אני אומר את הדברים האלה בהאי לישנא כדי שנבין.

אילן גילאון: שתיים, אני מאוד אשמח שמשטרת ישראל תקבל עוד 10,000 שוטרים, כי אל"ף, זה גם פותר בעיה בכיוון אחר של תעסוקה במשק שישנה כאן היום והיא מאוד חשובה.

אילן גילאון: אבל רצוי לדעת שליד זה מי שרוצה ראש גדול, ב- 4,500 שקל אי-אפשר, אדוני, לקבל שוטרים כאלה.

אילן גילאון: לכן כאשר אנחנו מדברים על תקציב חירום לאומי ואני כהרגלי תמיד יודע מאיפה לקחת ואיפה לתת וגם במקרה הזה.

אילן גילאון: אם יבקשו ממני להביא את התקציב ל- 10,000 שוטרים פלוס השוואתם של השוטרים היום לפחות למה שקורה היום בצה"ל, לכל הפחות לדבר הזה – אלה דברים שמיידית צריכים לקרות.

אילן גילאון: והדבר השלישי, כלים נוספים שהכנסת צריכה להעניק למשטרה שהם כלים כלכליים למלחמה בפשע המאורגן.

אילן גילאון: זה שלושת הדברים הקטנים, הקונקרטיים, שאני יכול לחשוב עליהם כאן כרגע.

אילן גילאון: אין תרופת פלא, לא תוך יום אחד.

אילן גילאון: התחיל קצת מנכ"ל משרד ראש הממשלה לדבר על זה.

אילן גילאון: מן הבית הזה מוקרנים חוזק, אלימות, קומבינה, צפצף, ליד ההגה תהיה בן-אדם אלים.

אילן גילאון: מי שאלים בהגה הוא אלים בהדק הוא אלים בלהב הוא אלים כלפי מיעוט, כלפי מי שחלש ממנו, כי זאת תרבות של חזקים.

אילן גילאון: מי שמקדש את התרבות הזאת, בסופו של דבר משלם את המחיר.

אילן גילאון: וכדאי שאנחנו גם נעשה את חשבון הנפש הזה.

אילן גילאון: אני בטוח שבעוד חודשיים יהיה לנו דיון בדיוק דומה לזה, במה שקורה בכבישים, כי כבר היו דברים כאלה ואז אנחנו בעצם, אני מקווה שנגיד דברים אחרים.

דוד אזולאי: תודה רבה אדוני חבר הכנסת.

דוד אזולאי: גברת חנה שדמי ממשרד החינוך, בבקשה.

חנה שדמי: אז לחינוך אכן יש תפקיד מרכזי בכל הנושא הנדון וגם הבנו את זה בתוך המערכת שהזכות ללמוד והזכות למוגנות מאוד קשורים אחד בשני ואחד מעצים את השני.

חנה שדמי: שר החינוך והמנכ"ל, כפי שסיפר מנכ"ל משרד ראש הממשלה, לקחו את הנושא הזה כיעד מרכזי של המערכת לצד יעד של הישגים וגם הקצו משאבים בהתאם לנדון.

חנה שדמי: מתחילת השנה יוצא חוזר מנכ"ל שבעצם מייצג תוכנית מערכתית לטיפול בנושא של האלימות והוא כולל מצד אחד את כל מה שקשור בבניית אקלים בטוח בתוך בית-ספר, שזה קשור גם בגבולות למוגנות, גם בקשר בין האנשים והיחסים בתוך בית-הספר, זה קשור בחינוך ערכי, בכישורי חיים, זה קשור במעורבות והתנדבות בקהילה, כל המרכיבים האלה הם מרכיבים של מניעה שאנחנו חושבים שיכולים להקטין את רמת האלימות, לצד גבולות מאוד ברורים והחמרה בגבולות שאנחנו עושים עכשיו גם ברמה של משמעת וגם ברמה של האלימות.

חנה שדמי: התוכנית המערכתית תתחיל להיות מוטמעת מעל 1,300 בתי-ספר כבר בשנה הקרובה, כל חטיבות הביניים, שזה קבוצה שרמת האלימות שם גבוהה, כל חטיבות הביניים נכללות בתוך התהליך הזה.

חנה שדמי: שר החינוך, כפי שידוע גם הכניס שינויים בחוק זכויות התלמיד על-מנת לאפשר לבית-הספר בהחלט יותר מרווח ויותר כלים להתמודד עם הנושא של האלימות.

חנה שדמי: אני רוצה לדבר על שיתופי פעולה שיש למערכת החינוך בנושא הזה גם עם עיר ללא אלימות במשרד לביטחון פנים וגם עם הרשות למלחמה בסמים.

חנה שדמי: אנחנו אכן חושבים שכל התנהגויות הסיכון קשורות האחת בשנייה והנושא של אלכוהול וסמים והנושא של אלימות והנושא של פגיעות מיניות, כל אלה הם תהליך שחלק גדול מהאירועים הם אירועים מורכבים ממגוון האירועים האלה ולכן גם הנושא, גם תוכנית כישורי חיים עוסקת באופן התפתחותי מהגן ועד י"ב בתכנים האלה.

אברהם מיכאלי: אני חושב שבאמת חשוב מאוד שקיימנו את הדיון הזה היום אבל יחד עם זאת, באמת צריך לשאול שאלה למה אנחנו צריכים את הדיון הזה.

אברהם מיכאלי: אמורים לצאת מפה בתחושה שכל אחד מגלגל את האחריות למישהו אחר והאחר יפתור את הבעיה, או שאנחנו באמת אמורים אולי, אם לא ברגע הזה, לפחות כפי שהציע פה אני חושב אילן או מישהו מהחברים, שצריך להיות פה צוות שבאמת ישב עם המשטרה, בגיבוי מלא למשטרה, ויבחן את הגורמים האחרים שאמורים לעזור ולסייע בפיתרון הזה.

אברהם מיכאלי: באמת חבר הכנסת נחמן שי צודק, העיתוי של הריכוז של האלימות החמורה הזאת שקרתה בעשרת הימים האחרונים, היא זו שמעוררת אותנו לשבת ולדון בזה בישיבת חירום כזו, אבל המשטרה מתמודדת לצערה ולצערנו עם בעיות האלימות למשך שנה בסטטיסטיקה כזו או אחרת ואין לה פתרונות לכל.

אברהם מיכאלי: המשטרה לבדה לא יכולה להתמודד עם זה.

אברהם מיכאלי: ולכן, אם אנחנו רוצים להיות רגועים אחרי ישיבה כזאת ולומר קיימנו דיון, זאת אינה מטרת הישיבה.

אברהם מיכאלי: הישיבה צריכה להיות ישיבה עם המשך, עם גורמים שקשורים בדבר ולשבת באמת על פתרונות מעשיים, אם ניתן בכלל ואני לא אומר שהפתרונות המעשיים הם פתרונות מיידיים.

אברהם מיכאלי: הפתרונות צריכים להיות מעשיים וחלק מהחברים פה בבניין הזה יש להם גם ניסיון גדול, חלק מהאורחים שנמצאים פה יש להם ניסיון גדול ואם הדבר הזה לא ייעשה כך, אנחנו נפספס את המטרה.

דוד אזולאי: מנהל בתי-המשפט עזב את המקום, אני מבין.

דוד אזולאי: לפחות להתנצל, לפחות להודיע, להגיד משהו.

דוד אזולאי: שרים פה עזבו את המקום, התנצלו, הודיעו שהם יוצאים.

נחמן שי: זה לא יכול להיות, אתה חייב באמת להעיר.

דוד אזולאי: אני אומר, אני ממש מוחה על כך.

דוד אזולאי: יש פה דברים שנוגעים למערכת המשפט, הוא הוזמן במיוחד כדי לתת מענה ואני אומר לכם, ותעבירו את המסר הזה – חלק מהטענות הקשות, חלק מהפשיעה, הוא על אחריות בתי-המשפט שנוהגים לא פעם בקלות בנושא הזה.

קריאה: אולי בגלל זה הוא הלך.

דוד אזולאי: ולכן, אני מתפלא, לפחות להתנצל, המינימום שבמינימום.

דוד אזולאי: להוציא מכתב, להגיד בפתק – אני מתנצל, חייב לצאת מכאן.

דוד אזולאי: תודה רבה.

דוד אזולאי: מר טרנר, ראש עיריית באר-שבע לשעבר ומפכ"ל לשעבר, וחבר בשדולת השוטרים.

דוד אזולאי: בבקשה, אדוני.

יעקב טרנר: בוקר טוב לכולם.

יעקב טרנר: אחרי שלוש שעות של בילוי, אני רוצה לחזור חזרה לסיפור של לפני ארבע שנים.

יעקב טרנר: לפני ארבע שנים היתה סיטואציה דומה במדינת ישראל – רצח, אלימות, החברה הזדעזעה וקיבצו פורום דומה לפורום שישנו כאן.

יעקב טרנר: הוקמה ועדה וביקשו ממני לעמוד בראש הוועדה.

יעקב טרנר: השר היה גדעון עזרא ואנחנו יצאנו לדרך.

יעקב טרנר: קיבלנו זמן קצוב, עשינו סדרת ראיונות, סדרת ביקורים, סדרת סיורים, בחנו, הסתכלנו, היו אנשים הכי מקצועיים בתוך הוועדה שלנו, היתה ועדה רחבה והבאנו את המלצותינו לוועדת השרים שהתבקשנו להציג את הדברים בפניה.

יעקב טרנר: ועדת השרים שמעה את הדברים, הצביעה בפה אחד, קיבלה את ההמלצות ואת המסקנות שנדרשו מתוך הוועדה.

יעקב טרנר: אבל שום דבר לא קרה.

יעקב טרנר: ואני גם אמרתי בסיכום שאני חושש שמכל עבודת הוועדה לא יצא שום דבר ואני מעז להגיד שאני מקווה שלא יקרה דבר דומה גם לוועדה הזאת.

יעקב טרנר: יש כאן הרבה אנשים עם רצון טוב, הרבה אנשים חדשים שלא מכירים את הדבר ומביעים את דעתם שצריכים לכבד אותה, אבל הצרה הגדולה ביותר היא שאנחנו חוששים ששום דבר לא יצא מזה.

יעקב טרנר: אני בכל-זאת רוצה לגעת בשני דברים עיקריים.

יעקב טרנר: אל"ף, מה שמשפיע על הפשיעה זה לא כל-כך האכיפה כמו הנוכחות.

יעקב טרנר: האכיפה באה אחרי שהפשע נעשה, הנוכחות מונעת את הדברים מלקרות.

יעקב טרנר: הסיפור של הנוכחות זה הסיפור של משטרת ישראל.

יעקב טרנר: משטרת ישראל קטנה על מידותיה של מדינת ישראל, אני אומר את זה מהימים שהייתי מפכ"ל ואני חוזר ואומר את זה.

יעקב טרנר: מספר השוטרים לא מספיק להיקף הבעיות והדברים שעומדים בפני המשטרה הזאת ולכן מוכרחים להגדיל את היקף כוח-האדם, את האמצעים העומדים לרשות המשטרה ואני אחזור ואומר את זה כל הזמן.

יעקב טרנר: אי-אפשר לסטות הצידה ולחזור אל החינוך עוד פעם ועוד פעם לחזור לאיכות הסביבה ועוד פעם לחזור לכל מיני נושאים.

יעקב טרנר: הדברים הם מאוד פשוטים וצריכים לתת תשובות אופרטיביות.

יעקב טרנר: אני רוצה לחזור ולהסביר, להציג דבר שלא הוצג כאן.

יעקב טרנר: משטרת ישראל עובדת בשלוש משמרות, משמרת א', משמרת הבוקר, משמרת אחרי-הצהריים לפנות ערב, ומשמרת הלילה.

יעקב טרנר: שלושת המשמרות האלה באופן מפתיע הפשיעה מתחלקת לשליש, שליש, ושליש.

יעקב טרנר: שליש ב- א', שליש ב- ב' ושליש בלילה.

יעקב טרנר: אבל התפלגות השוטרים המשרתים באותו זמן, היא באופן מפתיע שונה לחלוטין.

יעקב טרנר: 85% משוטרי משטרת ישראל משרתים במשמרת א'.

יעקב טרנר: 13% - 12% משרתים במשמרת ב'.

יעקב טרנר: משמרת הלילה יש בה שניים או שלושה אחוז של שוטרים.

יעקב טרנר: משמרת הלילה מדולדלת לחלוטין והדבר היחידי שיכול לעזור ועוזר משהו, זה המשמר האזרחי.

יעקב טרנר: לא שהמשטרה לא יודעת את זה, היא יודעת את זה, אבל 85% של השוטרים במשמרת הראשונה הם כאלה שעומדים מול המוסדות, מול בתי-הספר, מול החיים השוטפים של המדינה עצמה, שמתקיימים באופן כללי בשעות הבוקר והצהריים.

יעקב טרנר: כשהייתי מפכ"ל והבנתי את הבעיה כבר אז ניסיתי להכניס את העניין של הקוז'אקים.

יעקב טרנר: נתתי הוראה שכל מכונית משטרתית, גם אם היא נוסעת בבילוי פרטי וגם אם היא נוסעת למשימות לא משטריות, מהרגע שהוא מניע, הוא שם את הקוז'אק על הגג והקוז'אק עובד וככה במשך כמה חודשים ארוכים, 2,500 קוז'אקים היו, הסתובבו ברחבי מדינת ישראל וכל אזרח שמחפש הרגשת ביטחון ידע שבקוז'אק, מתחת לקוז'אק הזה יושב איש משטרה עם קשר, עם נשק.

יעקב טרנר: וזה מקנה ביטחון עד שיום אחד בא מפכ"ל אחד והחליט להוריד את זה.

יעקב טרנר: למה?

יעקב טרנר: הוא לא הסביר לי עד היום.

יעקב טרנר: לדעתי זה נתן הרגשה טובה לאזרחים.

יעקב טרנר: אני שמעתי בלי סוף הערות על הדבר הזה ובמסגרת חיפוש הפתרונות הדלים, המעטים שיש לנו, לא נותנים לנו 10,000 שוטרים ולא נותנים לנו ניידות ולא אמצעים וזה מה שהפחיד וזה מה שמפחיד.

יעקב טרנר: לדעתי, גם הוועדה הזאת שתהיה בראשותך והיא תמליץ המלצות, אני לא יודע איזה המלצות תומלצנה, אבל בסוף כשזה יגיע לכסף ולאמצעים, שום דבר לא יעזור.

דוד אזולאי: אני רוצה שתדעו היו פה 23 חברי כנסת, שלא כולם חברי ועדה וצריך לתת לכולם לדבר, ולכן נוצר מצב שאנחנו גם מסיימים את הישיבה קצת מאוחר, אז אני מתנצל בפני אלה שדוברים אחרונים.

כרמל שאמה-הכהן: אדוני היושב-ראש, הדבר היחידי שאפשר לומר בביטחון שבאמת תחושת הביטחון של הציבור נמצאת בשפל בימים אלה ולא צריך לעשות מחקר גדול בעניין הזה.

כרמל שאמה-הכהן: אנחנו היינו בימים האחרונים במשלחת אלפי קילומטרים מכאן ופגשתי, בפעם הראשונה שפגשתי, ישראלים שבמקרה זיהו אותנו, ואמרו: מה קורה עם הנושא של הביטחון האישי במדינת ישראל ומה אתם עושים בעניין.

כרמל שאמה-הכהן: וגם כשחזרנו לארץ, זה היה נושא השיחה בכל שיחה שעולה.

כרמל שאמה-הכהן: כשאתה מסתובב בסיאול, אחד הדברים שאנחנו התרשמנו ממנו זה לראות את הנוכחות של המשטרה ברחובות, את ההליכה שלהם בזוגות שם, אתה מרגיש כל-כך בטוח, למרות שזו עיר יחסית בטוחה.

כרמל שאמה-הכהן: אבל נוכחות היא אכן אחד הפתרונות.

כרמל שאמה-הכהן: האצבע מופנית באופן אוטומאטי וטבעי למשטרה, אני לא בטוח שהיא מופנית בכיוון הנכון, בטח לא בעוצמה הזו.

כרמל שאמה-הכהן: לא הוצג כאן בעצם שום פיתרון לנושא, אני לא חושב שהוצג פה פיתרון שיכל למנוע את אחת הרציחות שקרו בשבוע האחרון, לא שמעתי על שום פיתרון שיוכל למנוע את הרצח הבא.

כרמל שאמה-הכהן: כשקרה הרצח ברח' נחמני, אני ממש שמעתי את היריות, הייתי שם, זה היה אזור הומה אדם, באמת הנוכחות המשטרתית שם היתה דלה, ביחס למרכזים שגועשים בימי הקיץ, אם זה בחופי הים ואם זה אזור כמו שד' רוטשילד בתל-אביב, באמת היה קשה שם לראות שוטר ואולי לזה כן אפשר לתת מענה.

כרמל שאמה-הכהן: ההצעה של שיטור עירוני, אם זו הבשורה שמביא השר, אז אוי לבשורה, אוי למבשריה ואוי למבושריה.

כרמל שאמה-הכהן: שיטור עירוני, אם יינתן בצורה הזו בידי ראשי הערים, אני חושב שאנחנו מחטיאים ברמה הכי קשה כי כמי שבא מהמגזר המוניציפאלי, אני לא רוצה לחשוב שנותנים בידי ראשי ערים גם משטרה.

כרמל שאמה-הכהן: אנחנו יודעים איך מתנהלות עיריות, זה גם עניין של נראות.

כרמל שאמה-הכהן: חלק מראשי הערים בעלי עבר פלילי, חלק מראשי הערים מסובכים בפלילים, אך אנשים כאלה יכולים לנהל גם משטרה ואת נושא אכיפת החוק ושלטון החוק?

כרמל שאמה-הכהן: אמרתי חלקם.

כרמל שאמה-הכהן: אנחנו יודעים שהמערכות המוניציפאליות מתמודדות עם אכיפת החוק בצורה שהיא רחוקה מלהיות מושלמת ודי אם נסתכל בנושא תכנון ובנייה שבהם, משיקולים שונים ומשונים, נושאים של עבירות בנייה שזה גם סוג של אלימות וגם סוג של עבריינות, אינן מטופלות.

כרמל שאמה-הכהן: אנחנו יודעים שמנסים לעשות כל דרך, ראש עיר מנסה, כדי לא להגיע למצב שהוא צריך ללחוץ על הכפתור ולחתום על צו הריסה ולהיות האיש הרע בעיר.

כרמל שאמה-הכהן: ואנחנו מכירים שבמיוחד בערים יותר קטנות, כולם מכירים את כולם, ואיך ראש עיר יוכל להיכנס בין סכסוך שכנים ברגע שהוא אחראי על זה?

נחמן שי: כולנו מודעים למה שאתה אומר.

כרמל שאמה-הכהן: מצב כזה, אסור שיהיה.

כרמל שאמה-הכהן: אני תומך באופן מלא באותן ניידות שמשולבות שוטרים ופקחים עירוניים, זה מבורך.

כרמל שאמה-הכהן: אבל שהסמכות לא של השיטור ולא של מיצוי התלונות ולא של אם צריך בירור התלונות, לא תהיה אצל הגורמים הפוליטיים במישור המוניציפאלי, אלה הם דבריי.

כרמל שאמה-הכהן: תודה רבה, אדוני היושב-ראש.

ציפי חוטובלי: אני רוצה לומר, כל חברי הכנסת שהגיעו זה מאוד חשוב, בעיצומה של פגרה והדיון הזה הוא באמת דיון הכרחי ויש לי כאן נימה קצת אישית בסיפור הזה.

ציפי חוטובלי: ההורים שלי הם חברים מאוד טובים של אריק קרפ שנרצח והוכיתי בתדהמה לאור הרצח, הכרתי אותו אישית הוא באמת היה אדם מדהים, אני מניחה שכל אחד מהאנשים שנרצחו בתקופה האחרונה, הסביבה הקרובה שלהם במעגלים הרחבים מרגישה את הקלות הבלתי נסבלת של אובדן חיי אדם ומתוך המקום הזה אני באמת חושבת שהתחושה הכי קשה שיש לאזרח בתקופה הזאת זה איך יכול להיות שבמשך דקות ארוכות, במשך כל אותו זמן שאותם צעירים הפליאו בו את מכותיהם, המשטרה לא יכלה לתת מענה.

ציפי חוטובלי: עניין מהירות התגובה.

ציפי חוטובלי: מבחינתי משטרה זה כמו מגן דוד אדום, כשאדם נמצא במצוקה, אז צריכה להיות מהירות תגובה בין רגע הקריאה לבין הרגע שבו המשטרה מופיעה בזירת האירוע וזה נכון שיש ערך בתפישת הפושעים, יש ערך מאוד מאוד חשוב בזה שהאנשים האלה היום נמצאים בצורות שונות של מעצר, אבל בסופו של דבר המטרה שלנו היא לשמור על חיי האזרחים כאן והדבר הזה לא יקבל מענה ובסופו של דבר אני באמת מחכה לשמוע ממך, המפכ"ל, מה באמת צריך.

ציפי חוטובלי: אנחנו לא באים להציג כאן איזה שהיא תמונה ורודה שהמציאות היא בסדר, כי אם התכנסנו כאן היום, זה אומר שהמציאות היא לא בסדר ואיך אנחנו משפרים את העניין הזה של מהירות התגובה של המשטרה.

ציפי חוטובלי: היו לנו סיפורים, סיפורי זוועות החל מאלימות כלפי קשישים, דרך אלימות כלפי אנשים מעולם התקשורת ודרך הסיפור הזה של אזרחים חפים מפשע שנרצחים לנגד עינינו.

ציפי חוטובלי: כל הסיפורים האלה דורשים מהירות תגובה של המשטרה, אם זה דרך יותר שוטרים, אני באמת לא באה כאן עם סל של פתרונות, אולי אתם כמי שמגיעים מתוך המערכת יודעים מה הפתרונות המעשיים.

ציפי חוטובלי: אבל בסוף אנחנו צריכים לספק מהירות תגובה בזמן שהאירוע מתרחש.

ציפי חוטובלי: זה בעניין המיידי.

ציפי חוטובלי: דבר נוסף – אנחנו נמצאים בתקופת קיץ, החופש הגדול.

ציפי חוטובלי: לא קיבלתי כאן סטטיסטיקה, אני לא יודעת אם סקרו את זה, לגבי אלימות בני נוער בתקופת החופש הגדול.

ציפי חוטובלי: אני בטוחה שחלק מהעניין הוא, יש לנו תרבות בילוי אלימה של בני נוער.

ציפי חוטובלי: מעורב בזה גם אלכוהול, אבל בכלל, תרבות בילוי שהיא אולי ריקה מתוכן, ימי החופש הגדול עוברים על אותם בני נוער בתחושת ריקנות, יש כאן עניין גם למשרד החינוך, אבל גם למשטרה מבחינת הבאת נתונים.

ציפי חוטובלי: אם מדובר בפשיעה שהיא יותר של בני נוער בתקופת החופש הגדול, צריך להתייחס לחופש הגדול בתור תקופה מועדת לפורענות ואז צריך לעשות טיפול מיוחד לתקופה הזאת.

דוד אזולאי: תודה רבה.

דוד אזולאי: ציפי נחשון גליק, משרד הרווחה, בבקשה.

ציפי נחשון גליק: דובר פה על אכיפה והרתעה וענישה ואנחנו כל הזמן בשעתיים וחצי האחרונות אנחנו דנים באמת במקרי האלימות הקיצוניים ביותר שמתורגמים למעשי רצח ואני רוצה להתייחס למניעה השניונית והראשונית והשלישונית כי הראשונית הוגדרה על-ידי משרד החינוך ונשאל פה איך אפשר למנוע את הרצח הבא.

ציפי נחשון גליק: אז אני לא יודעת איך אפשר למנוע את הרצח הבא, אבל אני חושבת שצריך לייצר מנגנון שכל מתעלל שהוא, בוגר או צעיר, בפעם אחת שהוא ביטא איזה שהיא התנהגות אלימה, צריך לייצר מנגנון שהוא יעבור דרכו, ששם נברר את מקורות הזעם והכעס שלו מפני שאם דובר קודם ש- 75% מהאסירים שמשתחררים מבתי-כלא ורובם שפוטים במאסרים קצרים, חוזרים פעם שנייה ושלישית לכלא, עצם הענישה בלבד היא לא מונעת מהאדם לחזור על מעשה אלימות ואני חושבת שאפשר להפליג ברעיון, כמו שיש נהיגה מונעת, אדם שעבר עבירת תנועה, גם אם הוא לא פגע במישהו אבל תפשו אותו עובר ברמזור אדום, עוד לפני שהוא פגע במישהו וצבר נקודות, הוא חייב לעבור קורס הדרכה של נהיגה מונעת.

ציפי נחשון גליק: אם אנחנו יכולים לייצר מנגנון כזה שכל נער או אדם בוגר שביטא איזה שהוא מעשה אלים ופגע במישהו, יעבור במנגנון של למידה והדרכה ובחינת מקורות הזעם שלו, כדי לעזור לו לא לבטא אלימות בפעם שנייה ושלישית.

דוד אזולאי: תודה.

דוד אזולאי: חבר הכנסת אורי אורבך, בבקשה.

אורי אורבך: יש דברים, בארגון הכוח המשטרתי, בגיוס הכוח, בתקצוב שצריך לדון בהם באופן מקצועי וגם ציבורי, ודאי מבחינת התקציב.

אורי אורבך: אבל יש איזו אמירה ציבורית שאנחנו צריכים להגיד לעצמנו כנבחרי ציבור וכאנשים, חלק ממסדרונות השלטון, שאנחנו חוטאים בזה.

אורי אורבך: אנחנו זה כולל גם כלי תקשורת שאנחנו כרוכים בהם, אנחנו צריכים להפסיק להתחכך בכל מיני בריונים, בכל מיני סלבריטאי פשע שהפכנו להיות אורחים במסיבות שלהם.

דוד אזולאי: שיפסיקו לתת לעבריינים להופיע בטלוויזיה.

אורי אורבך: יש הבדל בין ידוע לבין ידוע לשמצה ואנחנו איבדנו את ההבדל הזה.

אורי אורבך: ידוע לשמצה, העובדה שהוא ידוע, זה לא הופך אותו לאדם בעל ערך.

אורי אורבך: זאת האמירה הערכית שאנחנו ממש חייבים להוציא מעצמנו.

אורי אורבך: לזכור שנכון שלכולם יש משפחה, כן, גם לבריון ולראש משפחת הפשע, ואפילו קוראים לזה משפחת פשע, כאילו זה משהו ממש ידידותי, "ייחוס", יש לו משפחה, אבל לקורבנות גם יש משפחה והמשפחה שלהם, היא זאת שצריכה לעניין אותנו.

אורי אורבך: אנחנו מבקשים פה כאנשי ציבור חנינות לפושעים שלנו.

אורי אורבך: זאת אומרת אנשים, נתחיל מהמחנה שלי, המתנחלים, הדתיים, כשיש איזה רוצח של ערבים על רקע לאומי, אנחנו, הרחמים שלנו, של חלקנו הגדול נכמרים, כי הוא לא יחזור לסורו והוא בחור טוב ולמען עם ישראל ואנחנו מבקשים חנינה.

אורי אורבך: כשזה ידידינו מש"ס, כשזה מישהו שרק לקח שוחד, אז צריך לחון אותו כי הוא מזרחי והוא משלנו והוא תרם כל-כך הרבה לציבור.

אורי אורבך: כשזה ערבים, אז הם מבקשים לאנשים שלהם, כי הם במסגרת עכשיו החלפת שבויים, אז בואו נעשה מערוף גם לאזרחים ישראלים כי הם בכל-זאת משלנו.

אורי אורבך: וכן הלאה וכן הלאה.

אורי אורבך: ואני אומר – הפושעים הם לא משלנו.

אורי אורבך: לא דתיים ולא אשכנזים ולא ספרדים ולא ערבים ולא יהודים, הם לא משלנו, הם פושעים, מרצים את עונשם וכל בקשת ההנחות לקרובי משפחה והנחה למשפחה, היא דבר שאנחנו כאנשי ציבור צריכים להתאפק ולהיזהר קצת יותר בבקשת הנחות כי זה משליך לחברה כולה שיש פושעים ויש פושעים ואם זה משלנו, אז עזוב, זה לא עד כדי כך חמור והוא דווקא בסדר.

אורי אורבך: ולכן, הדרישה שלי מעצמי, ולדעתי גם מעצמנו כולנו, להיזהר יותר בהתחככות עם פושעים, להימנע מזה ולא לבקש הנחה לפושעים בגלל שהם קרובים לנו.

יואב סיגלוביץ': אני אגיד כמה מילים קצרות, אנסה לא לחזור.

יואב סיגלוביץ': אין דבר יותר קשה מלדבר על מספרים ועל סטטיסטיקה, כשמדובר באנשים שנרצחים.

יואב סיגלוביץ': אבל כן צריך לדבר על סטטיסטיקה, אם רוצים לדעת לאיזה כיוונים רוצים ללכת.

יואב סיגלוביץ': אין דרך אחרת לעבוד בצורה מקצועית, להחליט על סדרי עדיפויות וגם לראות מגמות.

יואב סיגלוביץ': אז אולי זה יופתע, אולי תופתעו אולי לא, אבל בחודש ינואר השנה הזאת היו 18 מקרי רצח.

יואב סיגלוביץ': חודש ינואר שנה זו.

יואב סיגלוביץ': זה לא אומר שהיום, כשיש לכאורה פחות, המצב הוא טוב.

יואב סיגלוביץ': רצח הוא רצח הוא רצח ומה שנאמר על-ידי חבר הכנסת אחמד טיבי הוא מאוד נכון.

יואב סיגלוביץ': אבל לא היו הכתבות שראינו בשבוע האחרון וזה לא אומר שלא צריכות להיות כתבות, אבל צריכות להיות כתבות קצת אחרות, שאולי הן עוסקות באותם דברים שדיברו לפחות חלק מחברי הכנסת בהקשרים היותר רחבים, שהם חלק מתופעת האלימות.

יואב סיגלוביץ': אני מתנצל שאני לא זוכר את שמו של חבר הכנסת שידבר על הסטטיסטיקה והראה לוח יפה לכולנו, איך אנחנו עושים עבודתנו בצורה לא מקצועית, לא צריך לרעות בשדות זרים, המשטרה הוא גוף ציבורי, הוא פתוח, הוא יכול להיפגש אתי ועם אחרים, אבל אם יש מישהו שיש לו איזו שהיא אחריות אישית אם הנתונים טובים או לא טובים, אז במקרה זה אני היום, מתוקף התפקיד ובסיס הנתונים של משטרת ישראל הוא בסיס הנתונים שעליו מתנהלת בדרך-כלל ההערכה הסטטיסטית של כלל הגופים, כולל אותם מחקרים בכל מכוני המחקר באשר הם.

יואב סיגלוביץ': אז אפשר לנהל דיונים אקדמאיים בלי נתונים, שזה בסדר, ואז אפשר להפליג כל אחד ודעתו וזה בסדר גם, אבל אם רוצים בצורה מקצועית, אז צריך לבחון את הנתון ולראות מה קורה ולכן פה אני מתחבר.

יואב סיגלוביץ': גברתי, שאלת לגבי הקיץ, אז אין לי נתונים לעכשיו, אבל סתם, קיץ 2008, דווקא יולי-אוגוסט באופן מפתיע, לפעמים הנתונים עושים סדר, העובדות לא מסתדרות לנו עם האידיאולוגיה.

יואב סיגלוביץ': יש ירידה בפשיעת בני הנוער.

יואב סיגלוביץ': יש ירידה, לפחות ב- 2008.

יואב סיגלוביץ': אכן, בחודש אוגוסט שנה זו, המקרים האלה שהיו כאן, הם מקרים קשים, לא על כולם אני יכול לדבר אבל משפט אחד אני אגיד על צווי איסור הפרסום, זה לא יד קלה על ההדק של צווי איסור הפרסום, גם פה יש לי לפחות בחלק מהם אחריות אישית, היה צורך אמיתי לעשות, אני מקווה שנעשה אותם מתי שצריך.

יואב סיגלוביץ': אין לנו מה להסתיר שם.

יואב סיגלוביץ': יש לנו מה לעשות על-מנת להגיע לממצאים משמעותיים, שלא נתכנס בוועדה אחרת לבדוק איפה טעינו.

יואב סיגלוביץ': וצו איסור פרסום הוא חלק מכלי העבודה שלנו.

יואב סיגלוביץ': דיבר ביושר וחבל שהוא לא נמצא פה, הייתי אומר את זה גם בקול רם, יושב-ראש הכנסת.

יואב סיגלוביץ': אני גם כן הייתי בתוך אותה ועדת חוקה עם אותו חוק נתוני תקשורת ולא היה ברור לי מאיזה צד של המתרס לפעמים אני נמצא, כאשר אנחנו מבקשים כלי עבודה רגילים שנמצאים בכל משטרה אחרת בעולם.

יואב סיגלוביץ': אני פונה פה לאנשים, כי אני לא מקטין כהוא זה את המצב שבו הם נמצאים.

יואב סיגלוביץ': זה לא רק הרצח כסעיף עבירה, חלק מהאופי של הביצוע העיד או על מופרעות מיוחדת, או על בעיות בתחום אחר, שהן מטרידות מאוד.

יואב סיגלוביץ': זה לא היה רצח שהוא נורא ואיום, כל רצח הוא נורא ואיום, אני אומר פה, למי שיושב כאן, לשמאלי.

יואב סיגלוביץ': אבל הנסיבות המיוחדות תפשו גם את העוצמה המיוחדת.

יואב סיגלוביץ': אני מדבר על הרצף של השבועיים האחרונים, כל אחד לסוגיו, יצר איזה שהוא אירוע.

יואב סיגלוביץ': אבל מבחינתי, חודש ינואר בטיפול המשטרתי איננו שונה מחודש אוגוסט, זה מה שחשוב לי שאתם תדעו.

יואב סיגלוביץ': ינואר 2009.

יואב סיגלוביץ': כלום, סטטיסטיקה.

יואב סיגלוביץ': אני אומר את העניין הזה כי קשה נורא לעסוק בסטטיסטיקה כשדנים בחיי אדם, אבל אין לנו דרך אחרת.

יואב סיגלוביץ': יותר מזה, הכלים הסטטיסטיים של משטרת ישראל, שכל פעם אני שומע מחדש איזה אמירה של מישהו אחר, שבא לתקוף, אולי באמת יהיה שווה פעם אחת להציג אותם, בהזדמנות אחרת אולי, הם כלים מן המתקדמים שקיימים בכלל בכל המקומות שמתנהלים במשרדי הממשלה, כולל מקומות מובחרים, שהס מלהזכירם, שבאים ללמוד גם אצלנו.

יואב סיגלוביץ': אני אומר את הדברים כי נאמרו כאן דברים, בתחילת הדרך, שכאילו משטרת ישראל, הדיון דן הרי בנושאים הרציניים שבאנו לכבודם לדיון וחשבתי שאני אצא מפה עם איזה שהיא הרשעה.

יואב סיגלוביץ': אז לא היא.

יואב סיגלוביץ': זה בהקשר הזה.

יואב סיגלוביץ': אני רוצה להגיד לכם ברמה המקצועית, כראש אגף חקירות ומודיעין, אנחנו עובדים בהנחיית המפכ"ל בעוצמה בלתי רגילה בשנים האחרונות כאשר זה לא איזה שהיא אמירה פה בוועדה.

יואב סיגלוביץ': כל העשייה המשטרתית, מתוכנית רב-שנתית שמוכוונת למאבק בפשיעה והיא מאבק בפשיעה בהיקפים הכוללים וחבר הכנסת טיבי לא נמצא, אבל מה שנאמר פה על סוגיית האמל"ח והאלכוהול, אני אגיד במילה אחת, על סוגיית האמל"ח.

יואב סיגלוביץ': סוגיית האמל"ח כבר שנה וחצי אנחנו מתמודדים אתה בפעילות אינטנסיבית של כלל היחידות המיוחדות של משטרת ישראל עם מוקדים מיוחדים, כולל המוקד שציין חבר הכנסת אחמד טיבי בדבריו, אזור טייבה ובמקומות אחרים.

יואב סיגלוביץ': גם אל מול ירי בחתונות ונעשית פעילות ויש מודל פעילות שכבר עובד שנתיים ויש תוצאות ויש כתבי אישום ויש הרתעה.

יואב סיגלוביץ': כל זה כן נעשה.

יואב סיגלוביץ': אבל אני חושב שבחלק מהדברים עלה נושא האלכוהול, שאגיד במילה אחת, יש כלים שאפשר להשתמש בהם.

יואב סיגלוביץ': חבר הכנסת דוד רותם, אני מקווה שנבוא עם ההצעות שאנחנו נבוא, זה לא הצעות של משטרה, אני אומר פה בקול רם.

יואב סיגלוביץ': בערב, כשאני הולך לישון, אני לא עושה את זה עם מדים, גם אני אזרח במדינה, גם לי יש משפחה פה, גם אני רואה מה שקורה מסביב וכל פעם שבאים ומספרים לי על הציבור, אני מרגיש כאילו אני באתי ממקום אחר.

יואב סיגלוביץ': אני גם חלק מאותן תופעות.

יואב סיגלוביץ': הילדים שלי לומדים באותם בתי-ספר.

דוד אזולאי: אי-אפשר להתעלם מהתחושה.

דוד אזולאי: אנחנו מסתובבים בקניונים בדיוק כמוך, לפעמים מותר לכם להודות בדברים, תודו.

דוד אזולאי: אי-אפשר לבוא ולהגיד שהכל תקין, הכל בסדר.

יואב סיגלוביץ': בעבודה שבה אני בא, כששואלים בן-אדם אתה מודה, זה על עבירה פלילית.

יואב סיגלוביץ': אין לי במה להודות.

יואב סיגלוביץ': אני מנסה להסביר לגבי השאלה כאן כרגע.

יואב סיגלוביץ': השאלה שאני שואל את עצמי כאן

יואב סיגלוביץ': כרגע היא באמת מה אפשר לעשות, הרי נשאל פה בקול רם.

יואב סיגלוביץ': אז אני אומר מה אנחנו עושים, אני לא אגיד מה אחרים צריכים לעשות.

יואב סיגלוביץ': המפכ"ל לאורך זמן, זה לא היום ולא אתמול וזה לא המפכ"ל אישית, זה משטרה שלמה, שמה את כל המשאבים האנושיים שלה, החשיבתיים שלה, התקציביים שלה, את אלה שישנם ואלה שחסרים, לייצר הרתעה.

יואב סיגלוביץ': זה שם המשחק.

יואב סיגלוביץ': שם המשחק הוא לייצר הרתעה.

יואב סיגלוביץ': כי בסופו של דבר, אמרו פה חלק מהאנשים והם צודקים, מחר לא עלינו יהיה האירוע הבא שבינו לבינה או בינו לבין אחר בדרך, שם לא יעזור השוטר, חשוב שיהיו יותר שוטרים.

יואב סיגלוביץ': הרתעה מושגת בעובדה שאל"ף, חושפים עבירות, מאתרים אנשים, מביאים אותם לדין עם ראיות מספיקות וטובות.

נחמן שי: גם נוכחות זה הרתעה.

יואב סיגלוביץ': וגם נוכחות, אני לא אומר שלא.

יואב סיגלוביץ': גם מניעה.

יואב סיגלוביץ': אני כרגע מדבר בכובע שלי ואני הדגשתי עוד פעם, גם מניעה.

יואב סיגלוביץ': אני מדבר כרגע, רק על עצמי לדבר ידעתי, עוד שנייה אחת רק אני אסיים מייד, ולכן בסופו של דבר, מה שצריך באמת לייצר מהלך של קיצור הטווח שבין החטא לבין העונש.

יואב סיגלוביץ': הקטע של טיפול בחטא, לצורך העניין, ומציאת הראיות זו העבודה שלנו, אין תחליף לנו, אנחנו יודעים לעשות את העבודה.

יואב סיגלוביץ': השוטרים במשטרה ראיתי פה שאמרו יש אולי, יש פה שוטרים מצוינים, בעלי מקצוע מן המעלה הראשונה, אידיאליסטים אמיתיים וככה צריך לראות אותם, ללא קשר עכשיו לשכר, יהיה יותר גבוה או פחות גבוה.

יואב סיגלוביץ': לגבי יתר המערכות, הן עושות את המאמצים שלהן.

יואב סיגלוביץ': ואני אגיד במשפט סיום שאני אמרתי את זה בוועדה אחרת – בסופו של דבר כנראה ניפגש גם בוועדות כנסת אחרות.

יואב סיגלוביץ': אני עובד ציבור, אתם נבחרי ציבור.

יואב סיגלוביץ': משטרה במשטר דמוקרטי חיה על-פי החוק ועל-פי הנורמות שנקבעות, הן נקבעות פה בבית הזה.

יואב סיגלוביץ': מה שאתם תקבעו ואתם תעשו, אנחנו נבצע בצורה הכי טובה.

יואב סיגלוביץ': מה שאנחנו צריכים בעיקר מכל חברי הבית הזה ובכלל מהציבור בישראל, זה רוח גבית אמיתית לעשייה ורוח גבית היא לא בהכרח דווקא בוועדה הזאת, היא ביום של היום וביום של מחר ובכל אחד מהעיסוקים היום-יומיים של שוטר במדינת ישראל, אין עשייה ציונית יותר חשובה מלהיות שוטר.

יואב סיגלוביץ': תודה רבה.

אסף חפץ: דוד, אני אל"ף אפנה אליך, אתה ביקשת מהמפכ"ל ומהשר – מה אתם אומרים כרגע לאזרח, איזה תשובות אתם נותנים כרגע.

אסף חפץ: אין פתרונות קסם בעניין ואין פתרונות מעכשיו למחר.

אסף חפץ: והעבודה זה תהליך ארוך טווח ואם עכשיו יתחילו לעבוד נכון, בעוד עשר שנים ייראו תוצאות.

דוד אזולאי: אני אזכיר לך שלפני כמה שנים היה פינוי גוש קטיף ולא האמינו שזה יתבצע ולא האמינו כי לא היה כסף ולא היה כוח-אדם, אבל זה התבצע.

אסף חפץ: לא יודע אם זו דוגמה מתאימה.

אסף חפץ: התהליכים הם תהליכים ארוכי טווח.

אסף חפץ: אני רוצה לחזור, אני חושב שמה שהמשטרה עושה, זה עבודה טובה ומקצועית, אנחנו רואים את התגובות ופירט אותם המפכ"ל, פירט אותם ראש אגף החקירות והחשיפות המהירות והפעילות שהמשטרה עושה, זה מה שמשטרה צריכה לעשות.

אסף חפץ: אני חוזר על הדברים שאליהו אמר, לייצר הרתעה.

אסף חפץ: מי שרוצה מהמשטרה יותר, הרבה יותר מאשר לייצר הרתעה ותגובה מלאה, הוא מחפש פתרונות שאינם בתחומה של המשטרה, הם בכלל בתחום החברתי.

אסף חפץ: כי אם אנחנו מייצרים הרתעה, הרתעה לא עובדת מול עבריינים כבדים או מול עבריינים שהם עבריינים בהווייתם, היא עובדת מולי ומולך, היא עובדת מול אנשים נורמטיביים.

אסף חפץ: לכן, הכמות של העבריינות תלויה ביכולת של החברה לייצר את העבריינות הזאת וכאן טמון גם הפיתרון והפיתרון שאני חושב שהוא צריך ללכת עליו או הכיוון שצריך ללכת עליו, זה באמת עירוב של המערכת המקומית, עירוב של החברה, עירוב של המנהיגות הציבורית.

אסף חפץ: זאת נקודת התורפה לדעתי באכיפת החוק במשטרת ישראל וכאן מונח המנוף הכי חזק שיכול להביא את השינוי.

אסף חפץ: זה משטרות עירוניות, זה משטרה שעובדת עם הרשות המקומית, זה כבר הפיתרון פחות חשוב.

אסף חפץ: אמר פה קודם הבחור מהרשויות המקומיות, יש להם פוטנציאל אדיר, לא מנצלים אותו.

אסף חפץ: לא לפחד מללכת למהלכים שקשורים בטיפול ובסיוע של המערכות המקומיות.

אסף חפץ: כמה לתת להם, איזה סמכויות, זה כבר עניין שצריך להוביל אותו ועדת השרים.

אסף חפץ: אני חושב שהמהלכים שמוביל היום אהרונוביץ' בנושא של ללכת לכיוון המערכות המקומיות זה כיוון נכון.

אסף חפץ: צריך לתת גב לכיוון הזה, יש הזדמנות לדעתי לשינוי היסטורי ולדעתי הוועדה צריכה לתת רוח גבית לכיוון הזה.

אסף חפץ: תודה.

דוד אזולאי: אחרון הדוברים, יאיר גלר, מנכ"ל הרשות למלחמה בסמים ואלכוהול.

יאיר גלר: אני רוצה להוסיף לדיון, בנושא של הביטחון האישי אחד האלמנטים המרכזיים בו, זה הנושא של מניעת השימוש לרעה בסמים ובאלכוהול, כאשר המדינה יודעת מזה שנים רבות להתמודד בתחום הסמים ומדינות רבות בעולם באות לומדות מכאן בתחומי החינוך והבריאות והרווחה כולל כמובן האכיפה, המשרד לביטחון פנים, משטרה, מכס וכו'.

יאיר גלר: בנושא של האלכוהול, אנחנו יודעים היום שכ- 75% עד 80% מהציבור שותים, צורכים אלכוהול ומתוכם גם 25% משתכרים חדשות לבקרים.

יאיר גלר: אנחנו נפגשים בהם יום-יום ושעה-שעה.

יאיר גלר: חלק מאתנו רואים אותם על הכביש כאשר הם גורמים את התאונות, אנחנו רואים אותם בפשיעה, אנחנו רואים אותם באלימות ואין ספק שהמערכת חייבת היום, כולה, להתגייס לטובת העניין הזה, לשתף פעולה וזה מה שהיום עושה למעשה השר לביטחון פנים מאז כניסתו לתפקיד ובהנחייתו, היום אנחנו בונים תוכנית היערכות לאומית ואנחנו קרובים מאוד לדקה ה- 90, אבל המערכת הזאת יכולה להיכנס לשליטה.

יאיר גלר: שלושה אלמנטים מרכזיים אני כן רוצה לציין שכבר נעשים.

יאיר גלר: הקשר הראשון הוא עם משרד החינוך שכבר חרט על דגלו את הנושא הזה בשיתוף פעולה עם המשרד לביטחון פנים, איתנו, וכבר בשנה הקרובה במספרים של מאות בתי-ספר, חטיבות ביניים, חטיבות עליונות, יועברו תוכניות רציניות מאוד בתחום המניעה, כמובן שזה לא דבר שוב שקורה מהיום למחר, זה בתהליך ארוך, אבל אין ספק שבאסטרטגיה הלאומית זה מרכיב מאוד מאוד מרכזי.

יאיר גלר: הדבר השני זה קידום החקיקה.

יאיר גלר: מקודמים היום הרבה מאוד חוקים והרבה מאוד הצעות חוק עם כל הקשיים ואני רוצה לשים את זה פה על השולחן משום שאתם חברי הכנסת תהיו חשופים להם.

יאיר גלר: יש הרבה מאוד אינטרסנטים כלכליים שינסו למנוע את קידומם של הצעות החוק האלה.

יאיר גלר: מדובר פה ביצרנים ובמשווקים ובמפיצים, זה מן הפן האחד ויש פה הרבה מאוד גם אלה שמוכרים בסופו של דבר את המוצרים האלה לציבור, לעתים זה לציבור הקטינים ובסך-הכל מעורבות פה מערכות כלכליות מאוד כבדות, מאוד רציניות, ואין ספק שלכנסת יהיה מרכיב מאוד מאוד מרכזי ולא רק לכנסת כמובן להרבה מערכות.

יאיר גלר: הגורם השלישי שלא הוזכר פה, הוא הוזכר רק במובלעת כזאת או אחרת, הנושא של ההורים, של המשפחות.

יאיר גלר: רבותיי, האלכוהול הוא חוקי, הוא נגיש, הוא זמין, בכל בית, אין פה שום בית שסוגר את ארון המשקאות בפני הילדים שלו.

יאיר גלר: בחלק מהמקומות זה אפילו אפשר להגיד יש עידוד מצד ההורים ומצד המשפחות וכאן בעניין הזה אני חושב שלאנשי הציבור, כמו גם כשדיבר ניצב סיגלוביץ' והרבה אחרים, המערכות פה הן משולבות, אמרנו – זה הבריאות והרווחה והחינוך, ההורים והרשויות המקומיות והקהילה, יש להם מרכיב מרכזי בהרתעה ובמניעה.

יאיר גלר: אב שלא ייתן לילדים שלו, אב שיתחקר את הילדים שלו, לאן אתם הולכים ואם אתה משתכר אני אבוא לקחת אותך הביתה, לא לאפשר את אותה תרבות קשה, את אותה תרבות פושעת אפילו הייתי אומר, אנחנו כולנו צריכים להכות על חטא.

יאיר גלר: אני חושב שזה המסר המרכזי שמכאן אנחנו צריכים לצאת.

דוד אזולאי: רבותיי, הוועדה פונה לראש הממשלה ולשר לביטחון פנים לקיים דיון חירום בממשלה ולקבל החלטות אופרטיביות ולדווח לוועדה על ההחלטות.

דוד אזולאי: הוועדה מחזקת את משטרת ישראל וידי העושים במלאכת מיגור הפשע במדינת ישראל ביום-יום.

דוד אזולאי: הוועדה מביעה דאגתה מתחושת הציבור שלא נותן אמון במשטרה וקוראת למשטרה בשל האירועים הקרובים להוציא קצינים לשטח כדי להרבות נוכחות משטרה ובכך להחזיר את אמון הציבור במשטרה.

דוד אזולאי: הוועדה פונה למשרד החינוך והאוצר להקצות יותר שעות להקניית ערכים במערכת החינוך.

דוד אזולאי: הוועדה קוראת לממשלה לקדם את הקמתו של מערך השיטור העירוני בשיתוף הרשויות המקומיות.

דוד אזולאי: הוועדה פונה לממשלה לשפר את שכרם של השוטרים המתחילים, כדי לקלוט כוח-אדם איכותי.

דוד אזולאי: הוועדה מביעה את מחאתה מהיעדרותו של מנהל בתי-המשפט שעזב את המקום ללא אומר ודברים.

דוד אזולאי: לסיום, אני רוצה, חבר הכנסת פלסנר, זה עונה לדרישתך, הסיכום?

יוחנן פלסנר: דיברנו על נושא של ועדת משנה או המשך.

דוד אזולאי: הנושא הזה שאתה העלית, אני מתחייב בפני חברי הוועדה להביא את הנושא לוועדת המשנה בהשתתפות המשטרה, על-מנת שנוכל לשמוע פרטים מדויקים בנושא הזה.

דוד אזולאי: רבותיי, אני רוצה לכל אלה שהיו כאן אתנו ובמיוחד לחברי הכנסת שהופיעו כאן מתחילת הדיון ועד סופו, ולכל האורחים שלא נתתי להם את רשות הדיבור, אני גם מתנצל ואני מקווה שעוד יהיו הזדמנויות אחרות.

דוד אזולאי: תודה רבה לכולם.

דוד אזולאי: חופשה נעימה ושנשמע ונתבשר בשורות טובות.